1 Korintofo 15 AKCB - 1. Korinter 15 LB\n1Afei anuanom, mepɛ sɛ mekae mo adwene fa Asɛmpa a meka kyerɛɛ mo no a mugye too mu, nam so maa mo gyidi mu yɛɛ den no ho. 2Ɛno ne Asɛmpa a meka kyerɛɛ mo no. Sɛ mukura asɛmpa yi mu dennen a, mubenya nkwa; gye sɛ moannye anni.\n3Mekaa asɛm a metee a ɛho hia yiye no kyerɛɛ mo se, yɛn bɔne nti na Kristo wui, sɛnea wɔakyerɛw no Kyerɛwsɛm no mu se 4wosiee no, na ne nnansa so no, ɔsɔre fii awufo mu sɛnea Kyerɛwsɛm no ka no, 5ɔdaa ne ho adi kyerɛɛ Petro ne asomafo dumien no nyinaa. 6Afei mpofirim, ɔdaa ne ho adi kyerɛɛ nʼakyidifo bɛboro ahannum a wɔn mu bi te ase na wɔn mu bi nso awuwu. 7Afei oyii ne ho adi kyerɛɛ Yakobo ne asomafo no nyinaa. 8Akyiri no koraa na oyii ne ho adi kyerɛɛ me a meyɛ obi a wɔanwo me ntɛm.\n9Meyɛ obi a misua koraa wɔ asomafo no mu na memfata mpo sɛ wɔfrɛ me ɔsomafo efisɛ metaa Onyankopɔn asafo. 10Nanso Onyankopɔn adom nti, mete sɛnea mete no ara na adom a ɔde dom me no aboa me yiye. Ama matumi ayɛ adwuma dennen asen asomafo a aka no nyinaa a emfi mʼankasa mʼahoɔden mu, na mmom Onyankopɔn adom no na ɛredi dwuma wɔ me mu. 11Enti sɛ efi me anaa efi wɔn no, Asɛmpa a yɛn nyinaa ka ni, na ɛno nso na mugye di.\n12Afei sɛnea Asɛmpa no ka sɛ wɔama Kristo asɔre afi awufo mu no, adɛn na mo mu bi tumi ka se wɔrentumi mma awufo nsɔre? 13Sɛ saa yɛ nokware de a, na ɛkyerɛ sɛ wɔamma Kristo ansɔre amfi awufo mu. 14Na sɛ wɔamma Kristo ansɔre amfi awufo mu a, na ɛkyerɛ sɛ, yenni asɛm biara ka, na mo nso munni asɛm biara a mubegye adi. 15Ɛno akyi koraa na ɛkyerɛ sɛ, yɛredi atoro afa Onyankopɔn ho, efisɛ yɛka se ɔno na onyan Kristo fii awufo mu. Na sɛ awufo ntumi nsɔre a, ɛno de na wɔamma Kristo nso ansɔre amfi awufo mu. 16Sɛ awufo ntumi nsɔre a, na Kristo nso ansɔre. 17Na sɛ wɔamma Kristo ansɔre amfi awufo mu a, na mo gyidi no yɛ nnaadaa, na moda so yera wɔ mo bɔne mu. 18Ɛsan kyerɛ sɛ, wɔn a na wogye Kristo di a wɔawuwu no ayera. 19Na sɛ yɛn anidaso wɔ Kristo mu no ye ma saa asetena yi nko ara a, ɛno de na yɛyɛ mmɔbɔ sen obiara a ɔwɔ wiase ha.\n20Nanso nokware a ɛwɔ mu ne sɛ, wɔama Kristo asɔre afi awufo mu de ahyɛ mo den sɛ wɔn a wɔadeda wɔ owu mu no, wɔbɛma wɔasɔresɔre. 21Na sɛnea owu nam onipa so bae no, saa ara nso na owusɔre nam onipa so ba. 22Owu nam Adam so baa yɛn nyinaa so; saa ara nso na Kristo de nkwa brɛɛ yɛn nyinaa. 23Nanso, biribiara bɛyɛ nnidiso nnidiso a Kristo na obedi kan, na sɛ Kristo di kan ba bio a, wɔn a wɔyɛ ne de no nso adi akyi. 24Afei, sɛ Kristo sɛe ahonhom mu atumfo ahoɔden ne tumi nyinaa a, awiei no bɛba, na ɔde Ahenni no ama Onyankopɔn a ɔyɛ Agya no. 25Efisɛ ɛsɛ sɛ Kristo di hene kosi sɛ obedi nʼatamfo nyinaa so na ɔde wɔn ahyɛ nʼanan ase. 26Ɔtamfo a obedi ne so atwa to ne owu. 27Sɛ Kyerɛwsɛm no ka se, “Ɔde nneɛma nyinaa bɛhyɛ ne tumi ase a,” wɔmmfa Onyankopɔn nka ho. Ɛyɛ Onyankopɔn na ɔde nneɛma nyinaa hyɛɛ Kristo tumi ase. 28Na sɛ wɔde nneɛma nyinaa hyɛ Kristo tumi ase a, ɔno ankasa a ɔyɛ Ɔba no de ne ho bɛhyɛ Onyankopɔn a ɔde nneɛma nyinaa hyɛɛ ne Ba no tumi ase no ase; na Onyankopɔn adi biribiara so.\n29Sɛ owusɔre nni hɔ a, anka wɔn a wɔbɔ awufo din bɔ asu no bɛyɛ dɛn? Wɔn adwene ne dɛn? Sɛ ɛyɛ nokware sɛ nea wɔka se, wonnyan awufo mma nkwa mu a, adɛn nti na wɔbɔ awufo din bɔ wɔn asu? 30Na adɛn na dɔnhwerew biara yɛde yɛn ho to amane mu? 31Anuanom, da biara mihyia owu. Esiane Yesu nti, ahohoahoa a mewɔ wɔ mo mu no na ɛma meka eyi. 32Na sɛ ako a me ne “nkekammoa” dii wɔ Efeso no mu anidaso mmoro nnipa de so a anka dɛn na manya? Na sɛ wonnyan awufo mma nkwa mu a, ɛno de\n“Momma yennidi na yɛnnom,\nefisɛ ɔkyena yebewu” sɛnea wɔka no.\n33“Mommma wɔnnnaadaa mo. Nkɔmmɔ bɔne sɛe ɔbra pa.” 34Momma mo ani mmra mo ho so sɛnea ɛsɛ na mumfi mo akwammɔne no so. Meka eyi de hyɛ mo aniwu sɛ mo mu ebinom nnim Onyankopɔn.\n35Obi bebisa se, “Ɛbɛyɛ dɛn na wobetumi ama awufo asɔre aba nkwa mu? Wɔde nipaduasu bɛn na ɛbɛba?” 36Ɔkwasea! Sɛ wodua aba wɔ fam a, gye sɛ ewu ansa na afifi. 37Na nea wodua wɔ fam no yɛ aba kɛkɛ; ebia ɛyɛ ɔmo aba anaa aba foforo a ɛnyɛ afifide no a wɔatu atɛw a, ebenyin. 38Bɔbea a Onyankopɔn adwene ho sɛ ɔpɛ sɛ ɔde bɔ aba no na ɔde bɔ no; ɔma aba biara bɔbea a ɛfata no. 39Honam a ɛkata ateasefo ho no nyinaa nyɛ honam koro. Nnipa wɔ honam baako; mmoa wɔ wɔn de; nnomaa wɔ wɔn de na nsumnam nso wɔ wɔn de. 40Ɔsoro nipadua wɔ hɔ na fam nipadua nso wɔ hɔ. Ahoɔfɛ bi wɔ hɔ ma ɔsoro nipadua nko ara, na ahoɔfɛ bi nso wɔ hɔ ma fam nipadua. 41Owia wɔ nʼankasa ahoɔfɛ. Ɔsram wɔ ne de nko; nsoromma ahoɔfɛ gu ahorow; na nsoromma no mu nso wɔwɔ ahoɔfɛsu ahorow.\n42Sɛ wɔma awufo sɔre ba nkwa mu a, saa ara na ɛbɛba. Sɛ wosie nipadua no a, ɛporɔw; wɔma ɛsɔre nso a ɛmporɔw. 43Sɛ wosie nipadua a, ɛyɛ tan na ɛyɛ mmerɛw, nanso sɛ wɔma ɛsɔre a, ɛyɛ fɛ na enya ahoɔden. 44Sɛ wosie nipadua no a, ɛyɛ honam, na sɛ wɔma ɛsɔre a, ɛyɛ honhom.\nƆhonam wɔ hɔ enti ɛsɛ sɛ honhom nso wɔ hɔ. 45Kyerɛwsɛm no ka se, “Na Adam a odi kan no yɛ onipa teasefo” nanso Adam a otwa to no yɛ Honhom a ɔma nkwa. 46Ɛnyɛ honhom muni na ɔbaa kan. Ɔbaa wɔ nea okura honam fam nipadua no akyi. 47Wɔde fam mfutuma na ɛbɔɔ Adam a odi kan no. Adam a ɔto so abien no fi ɔsoro. 48Wɔn a wɔte asase so no te sɛ nea wɔde dɔte bɔɔ no no; na wɔn a wɔyɛ ɔsoro mma no te sɛ wɔn a wofi ɔsoro. 49Sɛnea yɛte sɛ nnipa a wɔde dɔte bɔɔ yɛn no, saa ara na yɛbɛyɛ sɛ onipa a ofi ɔsoro no.\n50Anuanom, nea mepɛ sɛ mekyerɛ ne sɛ, nea wɔde honam ne mogya ayɛ no nni kyɛfa wɔ Onyankopɔn ahenni no mu; na nea ɛporɔw no ntumi ntena hɔ. 51Muntie saa ahintasɛm yi: Yɛn nyinaa renwu, nanso bere tiaa bi mu, wɔbɛsakra yɛn nyinaa; 52sɛ torobɛnto a etwa to no bɔ a, nsakrae no bɛyɛ anibuei. Sɛ ɛbɔ a, awufo bɛdan ateasefo na yɛn nyinaa bɛsakra. 53Na nea ɛporɔw no de nea ɛmporɔw akata ne ho, na nea ewu no de nea enwu akata ne ho. 54Enti nea ɛporɔw de nea ɛmporɔw kata ne ho na nea ebewu de nea ɛrenwu kata ne ho a, Kyerɛwsɛm no bɛba mu se, “Wɔasɛe owu; nkonim aba!”\n55“Owu, wo nkonim wɔ he?\nOwu, wo nwowɔe wɔ he?”\n56Owu nya ne tumi fi bɔne mu na bɔne nso nya ne tumi fi mmara no mu. 57Nanso yɛda Onyankopɔn a ɔnam yɛn Awurade Yesu Kristo so ma yɛn tumi no ase!\n58Enti me nuanom, munnyina pintinn. Mommma biribiara nhinhim mo. Da biara monyɛ Awurade adwuma, efisɛ munim sɛ moyɛ Awurade adwuma a ɛrenyɛ ɔkwa da.\nAKCB : 1 Korintofo 15


2 Ɛbae sɛ eyi akyi no, Dawid bisaa Yehowa+ sɛ: “Memforo nkɔ Yuda nkurow no bi mu anaa?” Na Yehowa ka kyerɛɛ no sɛ: “Foro kɔ.” Na Dawid san bisae sɛ: “Ɛhe na memforo nkɔ?” Na ɔkae sɛ: “Kɔ Hebron.”+ 2 Ɛnna Dawid foro kɔe, ɔne ne yerenom baanu no, Yesreelni Ahinoam+ ne Abigail,+ Karmelni Nabal yere no. 3 Na Dawid de mmarima+ a wɔka ne ho no nso kɔe, obiara ne n’abusua, na wɔkɔtenatenaa Hebron nkurow mu. 4 Ɛnna Yuda+ mmarima baa hɔ bɛsraa+ Dawid ngo sii no Yuda fie so hene.+ Na wɔbɛka kyerɛɛ Dawid sɛ: “Yebes-Gileadfo na wosiee Saul.” 5 Enti Dawid tuu abɔfo kɔɔ Yebes-Gileadfo+ nkyɛn kɔka kyerɛɛ wɔn sɛ: “Yehowa nhyira mo+ sɛ moayɛ mo wura Saul adɔe+ sɛɛ, na moasie no.+ 6 Na afei Yehowa ne mo nni no adɔe+ ne nokwaredi so, na me nso me ne mo bedi no papayɛ mu, sɛ́ moayɛ eyi nti.+ 7 Enti monhyɛ mo nsam den na munnya akokoduru,+ efisɛ mo wura Saul awu, na me na Yuda fie asra me ngo de me asi wɔn so hene.”+ 8 Afei Saul asraafo no sahene, Ner ba Abner,+ faa Saul ba Is-Boset,+ na ɔde no twa kɔɔ Mahanaim,+ 9 na osii no hene wɔ Gilead+ ne Asurifo ne Yesreel+ ne Efraim+ ne Benyamin+ ne Israel nyinaa so. 10 Saul ba Is-Boset bedii Israel so hene no, na wadi mfe aduanan, na odii hene mfe abien. Yuda fie+ nko na wodii Dawid akyi. 11 Nna dodow a Dawid de dii Yuda fie so hene wɔ Hebron no yɛ mfe ason ne asram asia.+ 12 Akyiri yi, Ner ba Abner ne Saul ba Is-Boset nkoa fii Mahanaim+ kɔɔ Gibeon.+ 13 Na Seruia+ ba Yoab+ ne Dawid nkoa nso fii adi, na akyiri yi wɔn nyinaa kohyiae wɔ Gibeon ɔtare no ho; wɔtenatenaa ase, eyinom wɔ ɔtare no fã ha, na eyinom nso wɔ ɔtare no fã ha. 14 Afei Abner ka kyerɛɛ Yoab sɛ: “Yɛmma mmerante no nsɔre ɛ, na wɔmfa nsi ani mma yɛnhwɛ.” Ɛnna Yoab kae sɛ: “Wɔnsɔre ɛ.” 15 Enti wɔsɔre kan wɔn ho, na wokohyiae; Benyamin ne Saul ba Is-Boset+ nkurɔfo yɛ dumien, na Dawid asomfo nso yɛ dumien. 16 Sɛ oyi so ne yɔnko ti a, na ɔde ne nkrante awɔ ne mfem, na wɔn nyinaa atotɔ prɛko. Na wɔbɛfrɛɛ hɔ Helkat-Hasurim a ɛwɔ Gibeon.+ 17 Na ntɔkwaw no mu yɛɛ den yiye saa da no, na Abner+ ne Israel mmarima dii nkogu wɔ Dawid nkoa no anim. 18 Saa bere no, na Seruia+ mmabarima baasa no, Yoab+ ne Abisai+ ne Asahel+ wɔ hɔ; ná Asahel nan ase yɛ hare sɛ adowa+ a ɔwɔ wuram. 19 Na Asahel tu sãã Abner, na wampɛ sɛ ɔman fi Abner akyi kɔ nifa anaa benkum. 20 Ɛnna Abner twaa n’ani hwɛɛ n’akyi kae sɛ: “Ɛyɛ wo Asahel anaa?” Na obuae sɛ: “Ɛyɛ me.” 21 Ɛnna Abner ka kyerɛɛ no sɛ: “Fa w’ani kyerɛ nifa anaa benkum kɔkyere mmerante no biako na yi+ nea wubenya wɔ ne ho biara fa.” Nanso Asahel ampɛ sɛ ogyae n’akyi di. 22 Ɛnna Abner san ka kyerɛɛ Asahel sɛ: “San fi m’akyi kɔ. Dɛn nti na woreyɛ ama mabɔ wo ahwe fam yi?+ Anka mɛyɛ dɛn apagyaw m’ani ahwɛ wo nua Yoab?” 23 Nanso wampɛ sɛ ɔsan. Enti Abner de ne peaw no ti wɔɔ ne yam+ ma peaw no puee n’akyi, na ɔhwee fam wui ɛhɔ ara. Na ɛbae sɛ obiara du faako a Asahel hwee fam wui no a, na wagyina hɔ.+ 24 Ɛnna Yoab ne Abisai tiw Abner. Owia rekɔtɔ no, wobeduu Amma koko a ɛda Gia anim, Gibeon+ sare so kwan so no so. 25 Na Benyaminfo no boaboaa wɔn ho ano gyinaa Abner akyi, na wɔyɛɛ kuw biako kogyinaa koko bi atifi. 26 Ɛnna Abner frɛɛ Yoab kae sɛ: “Enti nkrante bedi nam+ daa? Wunnim sɛ awerɛhow na ɛde bɛba?+ Ɛnde da bɛn na wobɛka akyerɛ nnipa no sɛ wɔnsan mfi wɔn nuanom akyi?”+ 27 Ɛnna Yoab kae sɛ: “Sɛ́ nokware Nyankopɔn te ase yi,+ sɛ woankasa+ a, anka gye anɔpa na nnipa no bɛsan, ama obiara agyae ne nua akyidi.” 28 Enti Yoab hyɛn abɛn+ no, na nkurɔfo no nyinaa gyinae, na wɔantiw Israel bio, na wɔanko bio. 29 Abner ne ne mmarima nso siim kɔfaa Araba+ anadwo no nyinaa, na wokotwaa Yordan,+ na wɔnantew faa bon no mu nyinaa kopuee Mahanaim.+ 30 Yoab de, ɔsan fii Abner akyi, na ɔboaboaa nnipa no nyinaa ano. Ná wɔahwere Dawid nkoa no mu nnipa dunkron ne Asahel. 31 Dawid nkoa no kunkum Benyaminfo ne Abner nkurɔfo no; mmarima ahasa aduosia na wowuwui.+ 32 Na wɔfaa Asahel+ kosiee no ne papa amusiei+ wɔ Betlehem.+ Ɛnna Yoab ne ne mmarima no nantew anadwo no nyinaa, na ade kyee wɔn wɔ Hebron.+


Rut ne Naomi—“Baabi a Wobɛkɔ No, Ɛhɔ na Mɛkɔ” | Gyidi a Edi Mũ\n1, 2. (a) Ka Rut ne Naomi akwantu no ne awerɛhow a na wɔredi no ho asɛm. (b) Ɔkwan bɛn so na na ɛsono Rut ne Naomi akwantu no?\nFA W’ADWENE bu sɛ Rut ne Naomi nam kwan bi a ɛda mmepɔw mu so wɔ Moab asase pradadaa no so. Mmea baanu yi nkutoo na wɔnam asasetam kɛse yi so. Afei twa ho mfonini hwɛ; Rut ahu sɛ owia rekɔtɔ, enti ɔhwɛ n’ase no anim, na ebia ɔredwinnwen ho sɛ bere adu sɛ wɔhwehwɛ baabi a wɔde wɔn ti bɛto saa anadwo no anaa. Ná ɔdɔ Naomi paa, na na ɔbɛyɛ nea obetumi biara de aboa no.\n2 Ná awerɛhow ahyɛ mmea baanu no mu biara mã. Ná Naomi adi kuna akyɛ, nanso seesei de na ɔredi ne mmabarima baanu, Kilion ne Malon, a wɔawuwu no ho awerɛhow. Ná Rut nso redi ne kunu Malon a wawu no ho awerɛhow. Ɔne Naomi nyinaa ani kyerɛ faako, na wɔrekɔ Betlehem a ɛwɔ Israel no. Nanso, ɔkwan bi so no, na ɛsono wɔn mu biara akwantu no. Ná Naomi rekɔ ne kurom, nanso Rut de, na ɔregyaw n’abusuafo, ne kuromfo, n’amammerɛ, ne n’anyame nyinaa hɔ akɔ baabi a onnim hɔ.—Monkenkan Rut 1:3-6.\n3. Nsɛmmisa bɛn na sɛ yenya ho mmuae a ɛbɛboa yɛn ma yɛasuasua Rut gyidi no?\n3 Dɛn na ɛmaa ababaa yi yɛɛ nsakrae kɛse a ɛte saa? Ná Rut bɛyɛ dɛn atumi ahyɛ ɔbra ase bio ahwɛ ne ho ne Naomi? Sɛ yenya nsɛmmisa yi ho mmuae a, yebenya nneɛma pii a yebegyina so asuasua Moabni Rut gyidi no. (Hwɛ adaka a ɛne “Nhoma Ketewa a Wɔanwene no Yiye” no nso.) Nea edi kan no, momma yensusuw nea ɛyɛe a mmea baanu yi bepuee kwantenten a ɛkɔ Betlehem yi so no ho.\nAbusua Bi a Awerɛhosɛm Ato Wɔn\n4, 5. (a) Dɛn na ɛmaa Naomi abusua no tu kɔɔ Moab? (b) Ɔhaw ahorow bɛn na Naomi hyiae wɔ Moab?\n4 Wɔtetee Rut wɔ Moab a ɛyɛ ɔman ketewa bi a ɛda Ɛpo a Awu no apuei fam. Asase no yɛ mmepɔwmmepɔw a nnua wɔ so a mmɔnka deda ntam. Ná “Moab asase” no yɛ asase pa, na bere mpo a na ɔkɔm aba Israel asase so no, sɛ wodua nneɛma wɔ hɔ a na ɛtaa yɛ yiye. Ɛno na ɛmaa Rut hyiaa Malon ne n’abusua no.—Rut 1:1.\n5 Ɔkɔm bi a ɛbaa Israel na ɛmaa Naomi ne ne kunu Elimelek, ne wɔn mmabarima baanu no tu fii wɔn kurom kɔtenaa Moab asase so sɛ ahɔho. Ɛbɛyɛ sɛ ɛhɔ a wɔkɔtenae no kaa abusua no muni biara gyidi, efisɛ na ɛsɛ sɛ Israelfo no nya beae kronkron bi a Yehowa ankasa akyerɛ a wɔbɛkɔ akɔsom wɔ hɔ bere nyinaa. (Deut. 16:16, 17) Naomi maa ne gyidi kɔɔ so yɛɛ den. Nanso, bere a ne kunu wui no, awerɛhow hyɛɛ no mã.—Rut 1:2, 3.\n6, 7. (a) Ɛbɛyɛ sɛ dɛn nti na na ɛhaw Naomi bere a ne mmabarima no waree Moabfo mmea no? (b) Dɛn nti na sɛnea Naomi ne ne nsenom no dii no yɛ papa?\n6 Akyiri yi a Naomi mmabarima no waree Moabfo mmea no, ɛbɛyɛ sɛ ɛno nso hyɛɛ no awerɛhow. (Rut 1:4) Ná onim sɛ Abraham a ɔyɛ ne man Israel agya no yɛɛ nea obetumi biara ma wɔkɔhwehwɛɛ ɔbea a ɔsom Yehowa fii ne nkurɔfo mu maa ne ba Isak waree. (Gen. 24:3, 4) Akyiri yi, Mose Mmara no bɔɔ Israelfo kɔkɔ sɛ ɛnsɛ sɛ wɔma wɔn mmabarima ne wɔn mmabea ware ananafo, anyɛ saa a wobetumi atwetwe Onyankopɔn nkurɔfo akɔ abosonsom mu.—Deut. 7:3, 4.\n7 Nanso, Malon ne Kilion waree Moabfo mmea. Sɛ asɛm no haw Naomi anaasɛ ɛhyɛɛ no awerɛhow mpo a, yetumi hu sɛ ɔdaa ayamye ne ɔdɔ ankasa adi kyerɛɛ Rut ne Orpa a na wɔyɛ ne nsenom no. Ebia na ɔwɔ anidaso sɛ da bi, wobetumi abɛsom Yehowa te sɛ ɔno. Sɛnea ɛte biara no, na Rut ne Orpa pɛ Naomi asɛm paa. Sɛnea na wɔn ntam yɛ papa no boaa wɔn bere a awerɛhosɛm too wɔn no. Mmabaa baanu no mu biara anwo na wɔn kununom wuwui.—Rut 1:5.\n8. Ɛbɛyɛ sɛ dɛn na ɛmaa Rut bɛn Yehowa?\n8 So ɔsom a na Rut wom no boaa no ma enti awerɛhosɛm a ɛte saa a ɛtoo no no antumi no anaa? Yentumi nka saa. Ná Moabfo som anyame pii, na na wɔn mu kɛse ne Kemos. (Num. 21:29) Ná saa bere no sofo taa yɛ atirimɔdensɛm ne aninyanne wɔ wɔn som mu; ebi ne mmofra a na wɔde wɔn bɔ afɔre. Na ɛbɛyɛ sɛ na Moabfo nso yɛ saa nneɛma bɔne no bi. Akyinnye biara nni ho sɛ, Israelfo Nyankopɔn a ɔne Yehowa a ɔwɔ ɔdɔ ne mmɔborɔhunu no ho ade biara a Rut sua fii Malon anaa Naomi hɔ no kaa ne koma, na ohui sɛ Yehowa yɛ soronko koraa. Ɔdɔ na Yehowa de di nnipa so, na ɛnyɛ ahunahuna. (Monkenkan Deuteronomium 6:5.) Bere a Rut kunu wui no, ebetumi aba sɛ ɔka kɔɔ Naomi ho paa, na ɔyɛɛ aso tiee asɛm biara a ɔbaapanyin Naomi ka faa ade nyinaa so tumfoɔ Yehowa Nyankopɔn, n’anwonwadwuma, ne dɔ, ne sɛnea ohu n’asomfo mmɔbɔ ho no.\nBere a Rut kunu wui na ɔredi awerɛhow no, ɔyɛɛ n’ade nyansam de ne ho bataa Naomi\n9-11. (a) Dɛn na Naomi, Rut, ne Orpa yɛɛ wɔn adwene sɛ wɔbɛyɛ? (b) Dɛn na yebetumi asua afi asɛm a ɛtoo Naomi, Rut, ne Orpa no mu?\n9 Naomi de, asɛm a na ɔrepɛ ate ara ne nea na ɛrekɔ so wɔ ne kurom. Da bi, ɔtee sɛ ɔkɔm a ɛbaa Israel no agu; ɛbɛyɛ sɛ oguadini bi a ɔbaa hɔ na ɔbɛbɔɔ no amanneɛ. Ná Yehowa asan abɛhwɛ ne nkurɔfo. Afei de, na Betlehem a ase ne “Paanoo Fie” no asan asi ne dedaw mu bio. Naomi yɛɛ n’adwene sɛ ɔbɛsan akɔ ne kurom.—Rut 1:6.\n10 Dɛn na na Rut ne Orpa bɛyɛ? (Rut 1:7) Ná asɛm a ato wɔn no ama wɔabɛn Naomi paa. Rut de, ɛbɛyɛ sɛ nea ɛma ɔde ne ho bataa Naomi paa ne Naomi ayamye ne gyidi a na ɔwɔ wɔ Yehowa mu no. Akunafo baasa yi sii kwan so sɛ wɔrekɔ Yuda.\n11 Bible mu nhoma a ɛne Rut no ma yehu sɛ asɛm tumi to nnipa pa ne nnipa bɔne nyinaa, na wɔn ho nnipa nso tumi wu. (Ɔsɛnk. 9:2, 11) Ɛma yehu nso sɛ, sɛ yɛn biribi wu a, ɛyɛ papa sɛ yɛbɛbɛn afoforo ma wɔakyekye yɛn werɛ, titiriw, wɔn a wɔsom Yehowa, Onyankopɔn a na Naomi som no no.—Mmeb. 17:17.\nAdɔe a Rut Daa no Adi\n12, 13. Dɛn nti na na Naomi pɛ sɛ Rut ne Orpa san kɔ wɔn kurom sen sɛ wɔne no bɛkɔ, na dɛn na mfiase no mmabaa baanu no kae?\n12 Bere a akunafo baasa no twaa kwan no duu akyiri no, Naomi fii ase dwinnwen asɛm foforo ho. Odwinnwen mmabaa baanu a na wɔne no nam no ne ɔdɔ a na wɔada no adi akyerɛ ɔno ne ne mmabarima no ho. Ná ɔmpɛ sɛ ɔbɛyɛ biribiara ama wɔadi awerɛhow kɛse. Sɛ wotu fi wɔn kurom di n’akyi na wɔne no kɔ a, na dɛn na obetumi ayɛ ama wɔn wɔ Betlehem?\n13 Afei Naomi kasae, na ɔkae sɛ: “Monsan, obiara nkɔ ne maame fie. Yehowa ne mo nni no adɔe so, sɛnea mo ne mmarima a wɔawu no ne me adi no adɔe so no.” Ɔkae nso sɛ, Yehowa mma wɔnsan nnya kununom bio, na wonnya asetena foforo. Kyerɛwnsɛm no ka sɛ: “Afei ofifew wɔn ano, na wɔmomaa wɔn nne so sui.” Ná Naomi yɛ ɔyamyefo a odwen afoforo ho, enti ɛnyɛ den sɛ wubehu nea enti a na Rut ne Orpa dɔ no saa no. Mmabaa baanu no nyinaa kɔɔ so kae sɛ: “Dabi, yɛne wo nyinaa bɛkɔ wo nkurɔfo nkyɛn.”—Rut 1:8-10.\n14, 15. (a) Dɛn na na Orpa resan akɔyɛ? (b) Asɛm bɛn na Naomi kae de bɔɔ mmɔden sɛ ɔbɛma Rut asan n’akyi?\n14 Nanso, Naomi ne wɔn anyɛ adwene. Ɔkaa no denneennen sɛ biribiara nni hɔ a obetumi ayɛ ama wɔn wɔ Israel efisɛ na onni kunu a ɔbɛbɔ no akɔnhama, na na onni mmabarima a wobetumi aware wɔn, na ɔrentumi nware nwo mma bio nso. Ɔkae sɛ, ɛyɛ no yaw paa sɛ ontumi mmoa wɔn. Orpa hui sɛ Naomi aka wɔn asɛm. Ná ɔwɔ maame ne abusuafo wɔ Moab, na na obenya baabi nso atena. Ɛyɛɛ no sɛ sɛ ɔtena Moab mmom a ɛbɛboa no. Enti ɔde awerɛhow few Naomi ano ne no dii nkra, na ɔsan n’akyi kɔe.—Rut 1:11-14.\n15 Na Rut nso ɛ? Ná asɛm a Naomi kae no fa ɔno nso ho. Nanso, Bible ka sɛ: “Rut de, wansan.” Ɛbɛyɛ sɛ bere a Naomi san sii kwan so sɛ ɔrekɔ no, ohui sɛ Rut da so ara di n’akyi. Naomi ka kyerɛɛ no sɛ: “Wo kora okunafo no asan kɔ ne nkurɔfo ne n’anyame nkyɛn. San na wo ne wo kora nkɔ.” (Rut 1:15) Asɛm a Naomi kae no ma yehu asɛnhia bi. Orpa san kɔɔ ne nkurɔfo ne “n’anyame nkyɛn.” Ná n’ani gye ho sɛ ɔbɛkɔ so asom ne nyame Kemos ne atoro anyame a aka no. So saa na Rut nso tee nka?\n16-18. (a) Dɛn na Rut yɛe de daa adɔe adi? (b) Dɛn na yebetumi asua afi Rut hɔ wɔ adɔe ho? (Hwɛ mmea baanu no mfonini no nso.)\n16 Bere a na Rut akotow rehwɛ Naomi anim wɔ ɔkwan a na obi nkɔ na obi mma no so no, na wayɛ n’adwene sɛ sɛnea ɛte biara no ɔne Naomi bɛkɔ. Ná ɔdɔ Naomi ne Onyankopɔn a Naomi som no no. Enti Rut kae sɛ: “Nhyɛ me sɛ mensan mfi w’akyi; na baabi a wobɛkɔ no, ɛhɔ na mɛkɔ, baabi a wobɛda no, ɛhɔ na mɛda. Wo man bɛyɛ me man, na wo Nyankopɔn ayɛ me Nyankopɔn. Nea wubewu no, ɛhɔ ara na mewu, na ɛhɔ ara nso na wobesie me. Gye owu na ɛbɛtetew me ne wo ntam, anyɛ saa a Yehowa ntua me ka na ɔnsan mfa bi nka ho.”—Rut 1:16, 17.\n17 Asɛm a Rut kae no ka koma paa ma enti, ɛwom sɛ wawu dedaadaw de, nanso yɛda so ara kae asɛm a ɔkae bɛyɛ mfe 3,000 ni no. Ɛma yehu suban bi a ɛyɛ fɛ paa, na ɛno ne adɔe. Ná ɔdɔ a Rut wɔ ma Naomi no mu yɛ den paa ma enti na biribiara ntumi ntetew wɔn ntam. Owu nkutoo na na ebetumi atetew wɔn ntam. Ná Rut ayɛ n’adwene sɛ ɔde Naomi man bɛyɛ ne man, na wagyaw biribiara a na ɛwɔ Moab no hɔ, a na Moabfo anyame mpo ka ho. Rut ansan n’akyi te sɛ Orpa, na mmom ofi ne koma nyinaa mu kae sɛ ɔpɛ sɛ ɔde Naomi Nyankopɔn, Yehowa, yɛ ɔno nso Nyankopɔn. *\n18 Enti, afei wɔn baanu nkutoo toaa akwantu no so twaa kwantenten a ɛkɔ Betlehem no. Ebinom kyerɛ sɛ, ɛbɛyɛ sɛ egyee wɔn nnawɔtwe ansa na wɔredu baabi a wɔrekɔ no. Nanso, sɛnea ɛte biara no, wɔn mu biara kyekyee ne yɔnko werɛ wɔ bere a na wɔredi awerɛhow no mu.\n19. Wususuw sɛ dɛn na yebetumi ayɛ de asuasua adɔe a Rut daa no adi no bi wɔ yɛn mmusua mu, yɛne yɛn nnamfo ntam, ne asafo no mu?\n19 Awerɛhow ahyɛ wiase yi mu mã. Bible ka sɛ ɛnnɛ yɛte “mmere a emu yɛ den” mu, na yɛhwere yɛn adɔfo ne nneɛma bebree, na yedi awerɛhow pii nso. (2 Tim. 3:1) Ɛno nti, ɛnnɛ paa ne bere a ɛho abehia sɛ yɛda adɔe a Rut daa no adi no bi adi. Adɔe kyerɛ sɛ obi bɛbata biribi ho a ɔnntwe ne ho mmfi ho kosi sɛ nea enti a ɔde ne ho bataa ho no bɛba mu. Adɔe yɛ su a ɛho hia paa wɔ wiase a aduru sum yi mu. Ehia sɛ yɛda no adi wɔ aware mu, abusua mu, nnamfo ntam, ne Kristofo asafo no mu. (Monkenkan 1 Yohane 4:7, 8, 20.) Sɛ yɛda adɔe a ɛte saa adi a, na yɛresuasua su pa a Rut daa no adi no bi.\nRut ne Naomi Duu Betlehem\n20-22. (a) Moab a Naomi kɔtenae no kaa no dɛn? (b) Adwene a ɛnteɛ bɛn na Naomi nyae wɔ ɔhaw a ɛbaa no so no ho? (Hwɛ Yakobo 1:13 nso.)\n20 Ɛnyɛ den sɛ yɛde yɛn ano bɛka adɔe ho asɛm, na mmom ne yɛ ankasa ne asɛm no. Rut nyaa hokwan a ɔde bɛda adɔe adi akyerɛ Naomi ne Yehowa a na ɔde no ayɛ ne Nyankopɔn no.\n21 Afei mmea baanu no koduu Betlehem; ɛyɛ akuraa a ɛwɔ Yerusalem anafo fam, na efi hɔ rekɔ Yerusalem yɛ kilomita 10. Yetumi hu sɛ bere bi na Naomi ne n’abusua wɔ din wɔ saa kurow ketewa no mu, efisɛ bere a Naomi koduu hɔ no, obiara tee sɛ waba. Sɛ na mmea a wɔwɔ hɔ no hwɛ no a, na wobisa sɛ, “Naomi ni?” Ɛbɛyɛ sɛ na mfe pii a okodii wɔ Moab no ama wasesa; ná n’anim ne ne nipadua nyinaa kyerɛ sɛ wakɔbrɛ, na awerɛhow nso ahyɛ no mã.—Rut 1:19.\n22 Naomi maa n’abusuafo ne wɔn a bere bi na ɔne wɔn bɔ afipam no hui sɛ awie no bɔne. Ɔkae mpo sɛ, ɛnsɛ sɛ wɔfrɛ no Naomi, a ɛkyerɛ “M’ahotɔ,” na mmom wɔmfrɛ no Mara, a ɛkyerɛ “Nwenenwene.” Naomi ɔwerɛhoni! Onyaa adwene a Hiob nyae bere bi no bi; ɔtee nka sɛ Yehowa Nyankopɔn na ɔde ɔhaw no aba no so.—Rut 1:20, 21; Hiob 2:10; 13:24-26.\n23. Dɛn na Rut fii ase dwenee ho, na nhyehyɛe bɛn na na wɔayɛ ama ahiafo wɔ Mose Mmara no mu? (Hwɛ ase hɔ asɛm no nso.)\n23 Bere a mmea baanu no fii abrabɔ ase wɔ Betlehem no, Rut fii ase dwenee sɛnea obetumi ahwɛ ne ho ne Naomi nso. Obehui sɛ na Yehowa ayɛ nhyehyɛe kama bi ama ahiafo wɔ Mose Mmara a ɔde maa Israelfo no mu. Sɛ twabere du a, na wotumi kodi atwafo no akyi sesaw nea aka ase no ne nea ɛwɔ afuw no anoano no. *—Lev. 19:9, 10; Deut. 24:19-21.\n24, 25. Bere a Rut kopuee Boas afuw mu no, dɛn na ɔyɛe, na na nnɔbae ase a wɔsesaw wɔ mfuw mu no te dɛn?\n24 Ná ɛyɛ bere a wɔde twa atoko, na sɛ ɛyɛ nnɛyi kalenda a, anka ɛbɛyɛ April mu. Rut kɔɔ mfuw no mu kɔhwɛe sɛ ebia obenya obi a ɔbɛma wasesaw nnɔbae ase sɛnea na Mose Mmara no kyerɛ no anaa. Okopuee ɔbarima bi a wɔfrɛ no Boas afuw mu. Ná ɔyɛ okuafo a ɔyɛ ɔdefo, na na ɔyɛ Naomi kunu Elimelek a wawu no busuani. Ɛwom sɛ na Mose Mmara no ma kwan sɛ obetumi asesaw nnɔbae ase de, nanso wamfa ne tumi anyɛ saa. Obisaa hokwan fii aberante a na ɔhwɛ atwafo no so no hɔ ansa. Ɔmaa Rut kwan, na ɛhɔ ara na ofii ase yɛɛ adwuma.—Rut 1:22–2:3, 7.\n25 Wo de, twa Rut a odi atwafo no akyi ho mfonini wɔ w’adwenem hwɛ. Bere a wɔde wɔn kantankrankyi no retwa atoko no, na ɔno nso di akyi rekotow sesaw nea agugu fam anaa nea wɔagyaw wɔ wɔn akyi no kyekyere no afiafi kɔboa ano wɔ baabi a akyiri yi obetumi aboro ayiyi mu. Ná adwuma no gye abotare, na na ɛyɛ den, na sɛ owia no ano yɛ den a, ɛnde na asɛe koraa. Nanso, Rut kɔɔ so yɛɛ adwuma no. Sɛ na obegye n’ahome kakra a, na ɛyɛ bere a ɔrepopa n’anim fifiri anaasɛ ɔrepɛ biribi kakra adi wɔ “fie” no. Ɛbɛyɛ sɛ na saa “fie” no yɛ apata a wɔabɔ ama adwumayɛfo no a na wɔtena ase gye nwini.\nNá Rut wɔ ɔpɛ sɛ ɔbɛyɛ adwumaden a ɛba fam de ahwɛ ne ho ne Naomi\n26, 27. Ná Boas yɛ onipa bɛn, na ɔne Rut dii no dɛn?\n26 Ebia na Rut nhwɛ kwan sɛ obi adwene bɛba no so, nanso amma saa. Boas huu no, na obisaa aberante a ɔhwɛ adwumayɛfo no so no sɛ ɔyɛ hena. Ná Boas yɛ ɔbarima a ɔwɔ gyidi paa ma enti sɛ na ɔkɔto n’adwumayɛfo a wɔn mu bi yɛ wɔn a wabɔ wɔn paa da koro anaasɛ wɔyɛ ananafo no mpo a, na okyia wɔn sɛ: “Yehowa nka mo ho.” Ná wɔn nso gye no so saa ara. Ɔbarima a n’ani afi a ɔdɔ Yehowa yi faa Rut sɛ ne ba.—Rut 2:4-7.\n27 Boas frɛɛ Rut sɛ “me ba,” na ɔka kyerɛɛ no sɛ ɔmmra n’afuw no mu mmɛsesaw nnɔbae ase, na sɛ ɛyɛ a onni mmabaa a wofi ne fie no akyi sɛnea ɛbɛyɛ a adwumayɛfo no mu biara renteetee no. Ɔhwɛe nso sɛ edu awiabere a obenya aduan adi. (Monkenkan Rut 2:8, 9, 14.) Nea ɛsen ne nyinaa no, ɔkamfoo no, na ɔhyɛɛ no nkuran. Ɔkwan bɛn so?\n28, 29. (a) Edin bɛn na na Rut anya? (b) Wobɛyɛ dɛn atumi de Yehowa ayɛ wo guankɔbea te sɛ Rut?\n28 Bere a Rut bisaa Boas sɛ dɛn na wayɛ a enti ɔnanani a ɔte sɛ ɔno anya n’anim dom no, obuae sɛ wate nea wayɛ ama n’ase Naomi no nyinaa. Ɛbɛyɛ sɛ na Naomi aka ne dɔfo Rut ho asɛmpa akyerɛ Betlehem mmea no ma wɔn nso akeka ma Boas ate. Ná Boas nim nso sɛ Rut abɛyɛ Yehowa somfo, efisɛ ɔkae sɛ: “Yehowa nhyira wo nea woyɛ biara mu, na Yehowa, Israel Nyankopɔn a woabɛhyɛ ne ntaban ase no mma wo akatua pa.”—Rut 2:12.\n29 Hwɛ sɛnea ɛbɛyɛ sɛ saa asɛm no hyɛɛ Rut nkuran! Ampa, na wabɛhyɛ Yehowa Nyankopɔn ntaban ase te sɛ anomaa ba a ne maame rebɔ ne ho ban. Ɔdaa Boas ase sɛ ɔkaa asomdwoesɛm kyerɛɛ no. Na ɔkɔɔ so yɛɛ adwuma kosii anwummere.—Rut 2:13, 17.\n30, 31. Dɛn na yebetumi asua afi Rut hɔ wɔ n’adwumayɛ, sɛnea ɔkyerɛ nneɛma ho anisɔ, ne n’adɔe ho?\n30 Gyidi a Rut daa no adi no yɛ nhwɛso pa ma yɛn a yɛwɔ hɔ ɛnnɛ bere yi a sikasɛm mu ayɛ den no nyinaa. Wannya adwene sɛ esiane sɛ ɔyɛ okunafo nti, ɛsɛ sɛ afoforo na wɔhwɛ no, enti ɔkyerɛɛ biribiara a afoforo yɛ maa no no ho anisɔ. Ɛwom sɛ na adwuma a ɔyɛ no ba fam de, nanso wamfɛre sɛ ɔde bere tenten bɛyɛ adwumaden de ahwɛ n’asebea a na ɔdɔ no no. Ɔde anisɔ gyee afotu pa a wɔde maa no wɔ nnipa a wɔwɔ su pa a ɔne wɔn bɛbom ayɛ adwuma na wayɛ ahwɛyiye no toom. Nea ehia paa no, wamma ne werɛ amfi da sɛ baabi a obetumi anya ahobammɔ paa ne n’Agya Yehowa Nyankopɔn ntaban ase.\n31 Sɛ yɛyɛ adɔe te sɛ Rut, yɛda ahobrɛase adi, yɛyere yɛn ho yɛ adwuma, na yɛkyerɛ nneɛma ho anisɔ a, ɛbɛma yɛn gyidi a yɛda no adi no nso ayɛ nhwɛso pa a afoforo betumi asuasua. Ɛnde, ɔkwan bɛn na Yehowa faa so hwɛɛ Rut ne Naomi? Yɛbɛka ɛno ho asɛm wɔ ti a edi hɔ no mu.\nWɔka Rut nhoma no ho asɛm sɛ ɛyɛ nhoma ketewa a ɛsom bo a wɔanwene no yiye. Nanso, Rut nhoma no nte sɛ Atemmufo nhoma a edi n’anim no, efisɛ Rut nhoma no nka nsɛm nkɔ akyiri pii saa, nanso ɛkyerɛ bere pɔtee a nsɛm a ɛwom no sisii. (Rut 1:1) Adanse a ɛwɔ hɔ kyerɛ sɛ odiyifo Samuel na ɔkyerɛw Atemmufo ne Rut nhoma no nyinaa. Sɛ wokenkan Bible no a, wubehu sɛ baabi a wɔde Rut nhoma no ahyɛ wɔ Bible mu no fata paa. Sɛ wokenkan Atemmufo nhoma a ɛka akokoakoko ne nneɛma a wɔfow ho asɛm no wie a, nhoma a edi hɔ ne saa nhoma ketewa yi. Rut nhoma no ma yehu sɛ Yehowa werɛ remfi nnipa a wɔpɛ asomdwoe na wɔrebɔ mmɔden sɛ wobedi ɔhaw a wohyia wɔ asetena mu da biara da no so da. Saa nhoma a ɛka abusua ho nsɛm yi ma yenya ɔdɔ, obi dɔfo a owu, gyidi, ne nokwaredi ho asuade pii a ebetumi aboa yɛn nyinaa.\n^ nky. 17 Biribi a yebetumi ahyɛ no nsow ne sɛ ɛnyɛ abodin “Onyankopɔn” no kɛkɛ na Rut bɔe sɛnea anka ɔnanani biara bɛyɛ no, na mmom ɔde Onyankopɔn din ankasa Yehowa no na ɛfrɛɛ no. The Interpreter’s Bible no ka sɛ: “Ɔkyerɛwfo no sii so dua sɛ saa ɔnanani yi som nokware Nyankopɔn no.”\n^ nky. 23 Ná ɛyɛ nhyehyɛe a ɛka koma paa a yebetumi aka sɛ na Rut nhuu ɛso bi da wɔ ne kurom. Ná wɔne akunafo nni no yiye koraa wɔ tete aman a ɛbɛn Mediterranea Supɔw no saa bere no. Nhoma bi ka sɛ: “Sɛ ɔbea bi kunu wu a, na ne mmabarima na ɛsɛ sɛ wɔhwɛ no; sɛ onni mmabarima a, ɛnde na ɛsɛ sɛ ɔtɔn ne ho kɔ nkoasom mu, okosi tuutuu, anaa okum ne ho.”\nDɛn na Rut yɛe de kyerɛe sɛ ɔwɔ Yehowa Nyankopɔn mu gyidi?\nDɛn na Rut yɛe de daa adɔe adi?\nDɛn nti na na Rut som bo ma Yehowa?\nNneɛma bɛn na wopɛ sɛ woyɛ de suasua Rut gyidi no?\nRut—“Baabi a Wobɛkɔ No, Ɛhɔ na Mɛkɔ”


Dɛn Na Ɛtoo Yehowa Adansefo Bere a Nasi Aban Kunkum Yudafo Pii Wɔ Wiase Ko II Mu No?\nKENKAN WƆ Abkhaz Afrikaans Albanian Amharic Arabic Arabic (Lebanon) Argentinean Sign Language Armenian Armenian (West) Azerbaijani Baoule Basque Bassa (Cameroon) Batak (Toba) Bislama Bosnian Boulou Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Croatian Czech Damara Danish Digor Dutch Efik English Estonian Faroese Fijian Finnish Fon French Galician Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Isoko Italian Italian Sign Language Japanese Kabiye Kachin Kannada Karen (S'gaw) Kikaonde Kikuyu Kinyarwanda Kirghiz Kiribati Kirundi Korean Kwanyama Lingala Lithuanian Low German Luo Luvale Malagasy Malay Malayalam Maltese Mambwe-Lungu Mauritian Creole Mingrelian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Ossetian Persian Polish Portuguese Portuguese (Portugal) Romanian Russian Serbian Serbian (Roman) Shona Silozi Sinhala Slovak Slovenian Spanish Sunda Swahili Swedish Tagalog Tahitian Tarascan Tatar Telugu Tetun Dili Thai Tigrinya Turkish Twi Ukrainian Uzbek Uzbek (Roman) Valencian Venda Vezo Vietnamese Welsh Xhosa Yoruba\nBere a Wiase Ko II rekɔ so no, na Yehowa Adansefo bɛyɛ 35,000 na wɔwɔ Germany ne aman a Nasi aban di so no mu. Wiase Ko II no mu no, wokunkum Adansefo no mu bɛyɛ 1,500. Nea enti a wokumkum wɔn no de, ɛnyɛ ne nyinaa na yebetumi akyerɛ. Wogu so reyɛ nhwehwɛmu, enti bere rekɔ so no yebehu nea enti a ɛbaa saa.\nƆkwan bɛn na wɔfaa so wuwui?\nAdɛn nti na wɔtaa wɔn?\nƐhefa na wowuwui?\nWɔn a wokunkum wɔn no bi\nAfiri a na Nasifo de twitwa nkurɔfo ti\nWokum ebinom: Wɔ Germany ne aman a na Nasi aban no di so mu no, wokunkum Adansefo bɛyɛ 400. Wɔde wɔn mu pii kɔɔ asɛnnibea, buu wɔn kumfo twaa wɔn ti. Ebinom nso de, wɔbɔɔ wɔn tuo anaa wɔsɛn wɔn a wɔanni wɔn asɛm mpo.\nBaabi a wɔde ebinom kogui no, na ɛyɛ awerɛhow: Adansefo bɛboro 1,000 wuwui wɔ Nasi nneduaban ne afiase ahorow mu. Wɔde ebinom yɛɛ adwumaden ma wɔfaa mu wui. Ebinom nso de, ɔkɔm, ayakayakade, awɔw ne yare na ekunkum wɔn. Afoforo nso, ayarehwɛ papa a wɔannya nti na wowuwui. Ayakayakade a wɔde yɛɛ ebinom nti, bere a Wiase Ko II baa awiei a woyii wɔn no, ankyɛ biara na wowuwui.\nNneɛma afoforo a ekumkum ebinom: Wɔde Adansefo no bi koguu ɔdan a mframa bɔne a wɔde kum nkurɔfo wom mu ma wowui. Ebinom de, adɔkotafo de wɔn yɛɛ nhwehwɛ mu ma wɔfaa mu wui. Wɔwɔɔ ebinom paane bɔne de kunkum wɔn.\nYehowa Adansefo de nea Bible ka bɔ wɔn bra, ɛno nti na wɔtaa wɔn no. Bere a Nasi aban no hyɛe sɛ Adansefo no nyɛ nea Bible kasa tia no, Adansefo no anyɛ. Wosii gyinae sɛ ‘wobetie Onyankopɔn sɛ sodifo mmom sen nnipa.’ (Asomafo Nnwuma 5:29). Ɛho nhwɛso mmienu ni:\nWɔamfa wɔn ho anhyɛ amanyɔsɛm mu. Yehowa Adansefo a wɔwɔ hɔ nnɛ nyinaa nyɛ amanyɔsɛm. Saa ara na Adansefo a na wɔwɔ Nasifo bere so no nso anyɛ amanyɔsɛm. (Yohane 18:36) Wɔampɛ sɛ\nWɔkɔ sraadi anaa wɔyɛ biribi de boa akodi a na ɛrekɔ so no.—Yesaia 2:4; Mateo 26:52.\nWɔtow aba anaa wɔdɔm akuw ahorow a Nasifo atetew.—Yohane 17:16.\nWokyia frankaa anaa wɔka sɛ “Anuonyam nka Hitler”—Mateo 23:10; 1 Korintofo 10:14.\nWɔkaa wɔn gyidi ho asɛm. Wɔbaraa Yehowa Adansefo no sɛ ɛnsɛ sɛ wɔka wɔn gyidi ho asɛm, nanso daa Adansefo no\nBɔɔ mpae som wɔn Nyankopɔn.—Hebrifo 10:24, 25.\nKaa Bible mu asɛm kyerɛɛ nkurɔfo na wɔkyekyɛɛ Bible ho nhoma.—Mateo 28:19, 20.\nDaa ayamye adi kyerɛɛ wɔn afipamfo ne Yudafo.—Marko 12:31.\nKuraa wɔn gyidi mu na wɔamfa wɔn nsa anhyɛ krataa ase anka sɛ wɔnyɛ Yehowa Adansefo bio.—Marko 12:30.\nƆbenfo Robert Gerwarth kaa sɛ “bere a Hitler di ade no, Yehowa Adansefo ne nnipa a esiane wɔn gyidi nti, wɔtaa wɔn.” * Akokoduru a Yehowa Adansefo de gyinaa ateetee ano nti, nnipa afoforo a na wɔn nso gu nneduaban mu no ani begyee wɔn ho. Deduani bi a ofi Austria kaa sɛ: “Wɔnkɔ ɔko. Wɔpɛ mmom sɛ wokum wɔn sen sɛ wobekum obi.”\nNneduafo afie: Yehowa Adansefo dodow no ara wuwui wɔ nneduafie. Wɔde wɔn koguu afiase ahorow te sɛ: Auschwitz, Buchenwald, Dachau, Flossenbürg, Mauthausen, Neuengamme, Niederhagen, Ravensbrück, ne Sachsenhausen. Nhwehwɛmu kyerɛ sɛ Sachsenhausen nkutoo no, Yehowa Adansefo bɛyɛ 200 na wowuwui wɔ hɔ.\nAfiase: Wɔyɛɛ Adansefo binom ayakayakade wɔ afiase ma wowuwui. Afoforo nso wuwui esiane pira a wopirapiraa wɔn bere a wɔrebisabisa wɔn nsɛm no nti.\nBaabi a wokum nnipa: Wokunkum Yehowa Adansefo dodow no ara wɔ Berlin-Plötzensee, Brandenburg, ne Halle/Saale afiase. Wei akyi no, wɔasan ayɛ mmeae foforo bɛyɛ 70 ho kyerɛwtohɔ a ɛkyerɛ baabi a wokunkum Adansefo no binom nso.\nWɔn a wokunkum wɔn no bi ni\nNe din: Helene Gotthold\nFaako a wokum no: Plötzensee (Berlin)\nNá Helene yɛ ɔbea warefo a ɔwɔ mmofra mmienu. Wɔkyeree no toom mpɛn pii. Afe 1937 mu no, wɔyɛɛ no ayakayakade ara ma ne nyinsɛn sɛee. Wɔde afiri twaa ne ti kum no December 8, 1944 wɔ Plötzensee afiase wɔ Berlin.\nNe din: Gerhard Liebold\nFaako a wokum no: Brandenburg\nNá Gerhard adi mfe 20. Wotwaa ne ti kum no May 6, 1943. Na wɔadi kan atwa ne papa ti mfe mmienu a na atwam no wɔ afiase koro no ara. Ɔkyerɛw krataa de kɔmaa n’abusuafo ne ɔbea a anka ɔrebɛware no. Ɔne wɔn dii nkra sɛ: “Sɛ ɛnyɛ Awurade na ogyinaa m’akyi a, anka merentumi nnyina mu mmedu sesɛɛ.”\nNe din: Rudolf Auschner\nFaako a wokum no: Halle/Saale\nWotwaa Rudolf ti kum no September 22, 1944. Na wadi mfe 17 pɛ. Ɔkyerɛw krataa de kɔmaa ne maame ne no dii nkra sɛ: “Anuanom bebree atumi agyina mu akodu awiei, enti me nso metumi.”\n^ nky. 22 Hitler’s Hangman: The Life of Heydrich, kratafa 105.\nShare Share Dɛn Na Ɛtoo Yehowa Adansefo Bere a Nasi Aban Kunkum Yudafo Pii Wɔ Wiase Ko II Mu No?


Apocalipsis 11 MTDS - Adiyisɛm 11 ASCB\nAdansefoɔ Baanu No\n1Wɔmaa me susudua bi a ɛte sɛ poma, na wɔka kyerɛɛ me sɛ, “Sɔre na susu Onyankopɔn asɔredan no ne afɔrebukyia no na kan wɔn a wɔresom wɔ asɔredan no mu no. 2Nanso, mfa asɔredan no adihɔ nka ho, ɛfiri sɛ, wɔde hɔ ama amanamanmufoɔ, na wɔbɛtiatia kuro kronkron no so abosome aduanan mmienu. 3Mɛsoma mʼadansefoɔ baanu a wɔfirafira ayitoma, na wɔaka Onyankopɔn asɛm saa nna apem ahanu ne aduosia no mu.” 4Saa adansefoɔ baanu no ne ngo dua mmienu no ne nkaneadua mmienu a ɛsi asase a ɛwɔ Awurade anim no so no. 5Egya firi wɔn anom bɛkunkum atamfoɔ biara a wɔpɛ sɛ wɔha wɔn no. Ɛno enti, obiara a ɔpɛ sɛ ɔha wɔn no, wɔbɛkum no. 6Wɔwɔ tumi sɛ ɛberɛ a wɔreka Onyankopɔn asɛm no, wɔto soro mu, a osuo rentɔ. Wɔwɔ tumi sɛ wɔde ɔhaw bɛto asase so mpɛn dodoɔ biara a wɔpɛ.\n7Na sɛ wɔka wɔn asɛm no wie a, aboa a ɔbɛfiri bunu no mu apue no ne wɔn bɛko. Ɔbɛdi wɔn so akum wɔn 8na wɔn amu no agu kuro kɛseɛ no abɔntene so, wɔ baabi a wɔbɔɔ wɔn Awurade nnadewa mu wɔ asɛnnua no so a ɛhɔ din pa de Sodom ne Misraim no. 9Na nnipa a wɔfiri aman so ne mmusuakuo ne kasa ahodoɔ ne aman bi so bɛhwɛ wɔn afunu nnansa ne fa, na wɔremma ɛkwan mma wɔnsie wɔn. 10Asase so nnipa ani bɛgye sɛ saa nnipa baanu no awuwu. Wɔbɛgye wɔn ani na wɔakyɛ wɔn ho akyɛdeɛ ɛfiri sɛ, saa adiyifoɔ baanu no na wɔde ɔhaw bɛtoo asase sofoɔ so.\n11Nanso, nnansa akyi no, Honhom a ɔfiri Onyankopɔn hɔ bɛwura wɔn mu na wɔasɔre. Na ehu kɛseɛ bɛka obiara a ɔbɛhunu. 12Afei, nne a ano yɛ den firi ɔsoro bɛka sɛ, “Mommra ɔsoro ha.” Na ɛberɛ a wɔn atamfoɔ rehwɛ wɔn no, wɔnam omununkum mu kɔɔ ɔsoro.\n13Saa ɛberɛ korɔ no ara mu, asase wosoo dendeenden. Kuro no nkyɛmu edu mu baako sɛeɛ, na nnipa mpemnson wuwuiɛ wɔ asasewosoɔ no mu. Nnipa a wɔaka no bɔɔ hu na wɔkamfoo Onyankopɔn a ɔwɔ ɔsoro no kɛseyɛ.\n14Ɔhaw a ɛtɔ so mmienu no atwa, nanso hwɛ, ɛrenkyɛre na ɔhaw a ɛtɔ so mmiɛnsa aba.\nTotorobɛnto A Ɛtɔ So Nson\n15Afei, ɔbɔfoɔ a ɔtɔ so nson hyɛnee ne totorobɛnto, na nne denden wɔ ɔsoro kaa sɛ,\n“Tumi a wɔde di ewiase so seesei no\nyɛ yɛn Awurade ne ne Kristo no dea,\nna ɔbɛdi ɔhene daa daa.”\n16Afei, mpanimfoɔ aduonu ɛnan a wɔte wɔn ahennwa so Onyankopɔn anim no de wɔn anim butubutu fam, somm Onyankopɔn, 17kaa sɛ,\n“Yɛda wo ase, Otumfoɔ Onyankopɔn,\nwo a wowɔ hɔ na wowɔ hɔ dada,\nsɛ woafa wo tumi kɛseɛ,\nna wahyɛ aseɛ redi ɔhene.\n18Amanaman no bo fuiɛ,\nɛfiri sɛ wʼabofuo berɛ no aduru\na ɛsɛ sɛ wɔbu awufoɔ atɛn.\nƐberɛ a ɛsɛ sɛ wobɔ wo nkoa adiyifoɔ no aba so\nne wo nkurɔfoɔ a wɔdi wo din ni no,\nakɛseɛ ne nketewa.\nƐberɛ aduru sɛ wosɛe wɔn a wɔsɛee asase no!”\n19Onyankopɔn asɔredan a ɛwɔ ɔsoro no bueɛ maa wɔhunuu adaka a apam no wɔ mu no wɔ asɔredan no mu. Afei, anyinam ne aprannaa paapaee, ɛnna asase wosoeɛ na asukɔtweaa bebree nso tɔeɛ.\nASCB : Adiyisɛm 11


Adasamma Yiedie Ho Anodisɛm\nƐsiane sɛ adasamma ahunu sɛ, yɛsusu onipa, bu no, di no ni a, ɛbɛma ahofadie, atɛntenenee ne asomdwoeɛ ase atim wɔ wiase yi mu nti,\nƐsiane sɛ atuateɛ ne obuo a wɔammu adasamma yiedie yi de anitan ne atirimuɔden baeɛ, na abɛhwanyane nnipa ahonim de asetena foforɔ aba, ama nnipa ani aba wɔn ho so sɛ wɔwɔ ho kwan sɛ wɔka wɔn adwene a ehu biara nni mu, na wɔwɔ ho kwan sɛ wɔyɔ adwuma na ɛnhia wɔn, na ɛsiane sɛ wɔapae mu aka ato dwa sɛ yei ne nnipa anidasoɔ titre nti,\nƐsiane sɛ, ɛnsɛ sɛ ɛba no sɛ obi de ahomteɛ bɛyɛ nneyɛɛ bi a ɛyɛ nneyɛɛ a ɛtwa toɔ koraa, a onii bɛtumi afa so de ako atia anitan ne ahupoo, berɛ a mmara bɔ adasamma yiedie anodisɛm ho ban nti,\nƐsiane sɛ ɛho hia sɛ nnamfofa ba aman ahodoɔ ntam nti,\nƐsiane sɛ Amanaman Nkabom Kuo mu nnipa asi wɔn gyidie so dua wɔ Amammuo Nnyinasoɔ no mu, se onipa anim nyam ne boɔ a ɔsom no nye adewa na ɔbarima ne ɔbaa nyinaa yɛ pɛ, na wɔawe ahinam so, sɛ wɔbɛma asetena mu ayɛ yiɛ, na nnipa atumi atena ase sɛ anuanom wɔ ahogono mu nti,\nƐsiane sɛ aman hodoɔ a wɔfra Amanaman Kuo no mu ate wɔ ho ase ahyɛ bɔ sɛ wɔne Amanaman Nkabom Kuo de anokorɔ bɛhwɛ ama obiara adi anodisɛm no ni, ama obiara anya n'ahofadie ne ahotɔ sɛdeɛ ɛfata no nti,\nƐsiane sɛ ntease pa a yɛbɛnya no wɔ anodisɛm a ɛfa onipa yiedie ne n'ahofadie ho bɛma yɛn bɔhyɛ yi adi mu nti,\nekuo no badwa kɛseɛ no\npae mu ka sɛ:\nAni da kwan sɛ:\nSaa adasamma Yiedie Ho Anodisɛm a wɔada no adie yi bɛyɛ susudua titire baako pɛ a, ɛwɔ hɔ ma nnipa ne amanaman nyinaa, na Ɔkɔntɛkorɔ anaa fekuo ahodoɔ nyinaa bɛma adi wɔn tirim dɛm, abɔ no dawuro akyerɛkyerɛ aseɛ yie pa ara, agye ato mu, adi so, na wɔde afa wɔn ankasa aman ne aman foforɔ dwumadie nhyehyɛɛ ahodɔ so ama ahyeta aman a wɔdɔm Amanaman Nkabom Kuo ne aman biara a ɛhyɛ n'ase mu.\nYiedie ho anodisɛm mu asɛm yi wɔ hɔ ma obiara a nyiyimu biara nni mu. Ɛmfa ho sɛ obi yɛ tuntum anaa fufuo, ɔbaa anaa ɔbarima. Kasa a obi ka, asɔre a obi kɔ, amanyɔkuo ko a obi dɔm, deɛ obi fire, adwapadeɛ a ɔwɔ, n'awosuom ne deɛ ɛkeka ho nsi obiara kwan wɔ saa nhyehyɛɛ yi ho.\nDeɛ ɛka ho ne sɛ, ɛnsɛ sɛ yɛto ɔman biara a obi firi mu ho, sɛ ɔman ko no di ne ho so anaa ɛhyɛ ɔman foforɔ bi ase.\nObiara wɔ ho kwan sɛ ɔtena ase asomdwoeɛ ne ahofadie mu a bɔne biara nka ne nipadua no.\nƐnsɛ sɛ obiara di obi nya. Nkoatɔ ne nkoatɔn yɛ dwadie bi a ɛsɛ sɛ wɔtɔre aseɛ korakora.\nƐnsɛ sɛ obi fa ɛkwan bi so hyɛ onipa dasani biara aniɛyaadeɛ. Anaa ɔfa atirimuɔden kwan so twa obi asuo, gu n'anim aseɛ.\nSɛ obiara kɔpue mmara anim wɔ baabiara a, ɛsɛ sɛ wɔgye no to mu sɛ onipa.\nNnipa nyinaa yɛ pɛ wɔ mmara anim. Mmara bɔ nnipa nyinaa ho ban pɛ a nyiyimu biara nni mu. Mmara mu deɛ, yɛnhwɛ obiara anim.\nSɛ obi bu mmara yi bi so tia ɔfoforɔ a, ɔwɔ ho kwan sɛ ɔde no fa mmara kwan so ne no di sɛdeɛ mmara seɛ.\nƐnsɛ sɛ wɔkyere obiara kyehunu. Ɛnsɛ sɛ wɔkyere obiara sie anaa wɔtwa obi asuo kwa.\nSɛ wɔbɔ obi kwaadu wɔ biribi ho na wɔde onii kɔ asɛnniiɛ a, ɛsɛ sɛ wɔn a wɔbɛdi asɛm no bu atɛntenenee, berɛ a wɔnkyea wɔn aso. Ɛsɛ sɛ asɛnnifoɔ no yɛ nnipa a wɔn ho nni asɛm no mu koraa.\nSɛ wɔde so to obi so, nam so kye no, na wɔntumi mfeefee asɛm no mu, nhunuu nokorɛ a ɛwɔ mu a, yɛfa no sɛ onii no nyɛɛ saa bɔne no, gye sɛ wɔnam mmara kwan so, kɔ asɛm no mu, hunu sɛ ɔdi fɔ. Sɛ wɔde no kɔ asɛnniiɛ mpo koraa a, ɔwɔ ho kwan sɛ ɔhwehwɛ mmoa biara a ɔbɛtumi anya de atete ne ho akyiri kwan.\nObiara nni ho kwan sɛ ɔgyina amammara anaa amanaman mmara so de asotwe a ɛmfata ma obi wɔ bɔne bi a onii yɛe berɛ a na saa mmara no nni hɔ ho. Na sɛ ɛkɔba no sɛ na asotwe bi wɔ hɔ ansa na asotwe foforɔ a emu yɛ den sene dada no reba a, ɛsɛ sɛ asotwe a onii yɛɛ saa bɔne no na ɛwo hɔ dada no ara na wɔde twe no.\nƐnsɛ sɛ obi fa ɛkwammɔne so de ne ho hyehyɛ obi kɔkoamsɛm, n'afisɛm anaa n'abusuasɛm mu. Ɛnsɛ sɛ obi gu obi din ho fi. Mmmara bɔ onipa biara ho ban sɛdeɛ ɛbɛyɛ a, biribiara ntumi nsi ne yiedie ho kwan.\nObiara wɔ ho kwan sɛ ɔtumi kɔ baabiara, tumi tena baabiara wɔ ɔman biara mu.\nObiara wɔ ho kwan sɛ ɔtumi tu firi ɔman biara mu a ne man ka ho, sane ba ne man mu bio.\nSɛ obi manfoɔ reteetee no apɛ no atɔre n'ase a, ɛyɛ n'asɛdeɛ sɛ ɔdwane kɔ dwankɔbea bi wɔ ɔman foforɔ bi mu kɔbɔ ne ho adwaa wɔ hɔ.\nSɛ obi yɛ bɔne a ɛmfa amanyɔ ho anaa ɛntia Amanaman Nkabom Kuo nhyɛhyɛɛ a, ɛnyɛ onii no asɛdeɛ sɛ saa mmara yi bɔ ne ho ban firi saa bɔne no ho.\nƐyɛ obiara asɛdeɛ sɛ ɔtumi kɔ oman foforɔ bi mu kɔdane hɔni.\nObiara ntumi mmɔ ne tirim, mfa asisie kwan so nsakra obi nkyi. Sɛ obi pɛ sɛ ɔsakra ne nkyi nso a, ɛyɛ n'asɛdeɛ sɛ ɔsakra berɛ a akwansideɛ biara nni mu.\nƐyɛ mmarima ne mmaa a wɔanyinyini, aso awadeɛ asɛdeɛ, sɛ wɔware wowo mma, berɛ a wɔn nipasuo, wɔn nkyi ne wɔn nyamesom nsi wɔn kwan wɔ wɔn awadeɛ anaa awaregyaeɛ ho.\nSɛ awareɛ no bɛsɔ a, gye sɛ awarefoɔ baanu no apene so, agye ato wɔn ho so sɛ wɔbɛware.\nFidua a ɛyɛ agya, ɛna ne mma no nnyinasoɔ no yɛ abusuabɔ nnyinasoɔ mfitiaseɛ, na ɛyɛ fidua no asɛdeɛ sɛ ɔmanfoɔ bɔ wɔn ho ban.\nƐyɛ obiara asɛdeɛ sɛ ɔpɛ ɔno ara n'agyapadeɛ. Ɔtumi nso ne afoforɔ bom ne wɔn pɛ agyapadeɛ.\nƐnsɛ sɛ wɔde ahupoo anaa nneyɛɛ a ɛnnam mmara kwan soɔ gye obi agyapadeɛ firi ne nsam kwa.\nƐyɛ onipa biara asɛdeɛ sɛ ɔdi n'ankasa tirim, dwene n'adwene, kɔ asɔre biara a ɔpɛ. Saa tumi yi ma kwan ma obi tumi sesa n'asɔre ne ne gyidie wɔ badwam anaa kɔkoam a akwansideɛ biara mma mu, na ɛmfa ho nso sɛ wɔyɛ nnipa bebree anaa ɔyɛ ɔkɔntɛkorɔ.\nƐyɛ onipa biara asɛdeɛ sɛ ɔtumi ka n'adwene wɔ biribiri ho berɛ a akwansideɛ biara nni mu. Afei obiara nso tumi fo ɔkwan biara so bɔ biribi ho dawuro de kyerɛ n'adwene anaa ɔtumi hwehwɛ nya biribi ho adwene a ɛmfa ho sɛ ɔyɛ ɔman ba anaa ɔnana.\nƐyɛ obiara asɛdeɛ sɛ ɔdɔm asomdwoeɛ kuo bi. Ɛkwan nso da hɔ sɛ nnipa bi tumi bom hyia a ɛnyɛ bɔne so.\nƐnsɛ sɛ obiara hyɛ obiara ma ɔdɔm kuo bi a ɔmpɛ.\nƐyɛ onipa biara asɛdeɛ sɛ wɔrebu ne man anaa wɔreka mu asɛm a, ɔka bie. Onii no tumi kɔ mu tee anaa ɔtumi fa abatoɔ a emu da hɔ kwan so ka bi.\nOnipa biara wɔ ho kwan sɛ biribiara a ne man mu aban bɛyɔ no, ɔnya ne so ne deɛ pɛpɛɛpɛ.\nDeɛ ɔmanfoɔ pɛ na ɛsɛ sɛ wɔn aban yɔ. Wɔnam abatoɔ a dwinim biara nni mu, na obi nhunu ne yɔnko abatoɔ mu, na obiara a wadi mfeɛ dunwɔtwe biara to bie so na ɛdɛdi saa dwuma yi.\nƐyɛ ɔman biara asɛdeɛ sɛ ɛbɔ ɔman ba biara ho ban. Ɛsɛ sɛ ɛnam ɔman no ahoɔden anaa nkabom bi a saa ɔman no ne ɔman foforɔ bi ayɔ so ma ɔman ba biara nya anigyeɛ, di yie sɛdeɛ ɔman ko no sikasɛm, nnɔbaeɛ ne amammerɛ a ɛtumi ma onipa di mu no teɛ.\nƐyɛ onipa biara asɛdeɛ sɛ ɔyɛ adwuma. Adwuma biara a obiara pɛ sɛ ɔyɛ no nso, ɛnsɛ sɛ akwansideɛ biara ba ho. Ɛnsɛ sɛ mmara no bɔ adwumayɔfoɔ ho ban firi adiyie mu, na ɛhwɛ ma wɔnya ahotɔ wɔ wɔn nnwuma mu.\nDwuma korɔ a obi bɛdie no so akatua a ɛfata na ɛsɛ sɛ wɔtua no a nyiyimu biara nni mu.\nƐyɛ onipa biara asɛdeɛ sɛ ɔyɛ adwuma biara a ɔpɛ, nya ne so ne n'akatua a ɛbɛtumi ama ɔne ne hokafoɔ ne ne mma atena ase anigyeɛ mu, sɛ nnipa, na sɛ ɛyere so koraa a, aban boa no kwan bi so de bɔ ne ho ban firi ahokyere bi mu.\nƐyɛ onipa biara asɛdeɛ sɛ ɔte anaa ɔdɔm adwumayɛfoɔ kuo de bɔ n'adwuma anaa n'ankasa ho ban.\nƐyɛ onipa biara asɛdeɛ sɛ ɔyɛ adwuma bi a, ɔnya kwan gye n'ahome, na ɔtumi yɛ adwuma nso kɔsi berɛ bi. Ɛtɔ da a, wɔma onii no kwan ma ɔdi afoofi a wɔtua no ka.\nƐyɛ onipa biara asɛdeɛ sɛ ɔno, ne hokafoɔ ne ne mma a ɛyɛ fidua no nya ahotɔ wɔ wɔn asetena mu. Nnoɔma a ɛde ahotɔ brɛ abusua anaa fidua no ne aduane, aduradeɛ, adan, ayarehwɛ ne onipa asetenam ahiadeɛ nyinaa, na mpo sɛ ɛkɔba no sɛ obi adwuma sɛe anaa ɔdi dɛm, anaa ɔdi kuna, anaa onyini ma no guro, anaa biribiara a ɛde ɔhaw bɛba n'asetena mu a ɛnyɛ ne mfomsoɔ no, ɛyɛ n'asɛdeɛ sɛ ɔnya asetena pa a ɛfata.\nƐsɛ sɛ wɔma mmaatan, ne titire no, wɔn a wɔturu mma ne mmɔfra nyinaa nyia mmoa sononko. Abɔfra a wɔnam aware pa kwan so woo no ne sɛbe, mpena ba nyinaa yɛ mmɔfra a wɔhia hwɛ pa a nyiyimu biara nni mu.\nƐyɛ onipa biara asɛdeɛ sɛ ɔkɔ sukuu kɔsua nwoma. Mɔfraberɛm nwomasua no yɛ adesua ahyɛseɛ a ɛnni sɛ wɔtua ho sika koraa. Ɛyɛ nhyɛ sɛ abɔfra biara bɛkɔ mfitiaseɛ sukuu no bi. Ɛsɛ sɛ wɔbuebue mfiridwuma ne nsanodwuma bebree, na sɛ obi tiri di boa no a, wakɔtoa so wɔ suapɔn bi mu, berɛ a nyiyimu biara nni mu.\nAdesua ho mfasoɔ titire ara ne sɛ onipa bɛsua adeɛ anya mpontuo wɔ n'asetena mu, ahunu n'asɛdeɛ, na wate n'ahofadie ase yie. Ɛba no saa a, ɛbɛma nteaseɛ, abodwokyɛreɛ, ne nnamfofa abɛda aman ne aman, awosuo nu nyamesom mu gyidie ahodoɔ nyinaa ntam, na aboa ama botaeɛ a Amanaman Nkabom Kuo de asi n'ani so pɛ sɛ asomdwoeɛ ba wiase afanan nyinaa no adi mu.\nƐyɛ awofoɔ nyinaa asɛdeɛ a ɛdi kan koraa sɛ wɔkyerɛ adesua korɔ a wɔpɛ sɛ wɔn mma nya no daakye.\nƐyɛ onipa biara asɛdeɛ sɛ ɔma n'ani gye n'amammerɛ ho, na ɔde ne ho hyehyɛ emu dwumadie nyinaa mu, na ɔnya mfasoɔ a ɛfiri Abɔdeɛmunyansapɛ mu ba nso.\nƐyɛ onipa biara a ɔde n'ankasa adwene atwerɛ anaa ayɛ biribi de ne din ato soɔ no asɛdeɛ se ɔman no hwɛ bɔ ho ban ma no na ne brɛ anyɛ kwa.\nƐyɛ onipa biara asɛdeɛ sɛ ɔde anigyeɛ ne ahosɛpɛ tena ase asomdwoeɛ mu wɔ ne man anaa ɔman foforɔ mu, sɛdeɛ ɛbɛyɛ na deɛ wɔapae mu aka no Amanaman Nkabom Kuo Anodisɛm mu no bɛdi mu.\nƐyɛ onipa biara asɛdeɛ sɛ ɔde n'ahoɔden ne ne nyansa boa ma faako a ɔteɛ tumpon, ɛfiri sɛ ɛhɔ na ama wayɛ sɛdeɛ ɔteɛ yi.\nƐwom sɛ, ɛsɛ sɛ onipa biara di ne ho so, yɛ deɛ ɛbɛma ne ho atɔ no deɛ, nanso sɛdeɛ ɛbɛyɛ a, obi nnya anigyetrasoɔ a ɛde ɔhaw bɛma n'afɛfoɔ no nti, ɛsɛ sɛ onipa biara di ne man anaa fekuo a ɔfra mu mmara so, na ama ɔdodoɔ amammuo asetena abɔ onipa yiedie ho ban.\nƐnsɛ sɛ obi toto saa asɛdeɛ ne ahofadie ho nhyehyɛɛ ahodoɔ yi ase ma ne nneyɛɛ ne Amanaman Nkabom Kuo apɛdeɛ no bɔ abira kwan biara so.\nWɔanhwɛ ɔman anaa nnipakuo bi ho na ɛyɛɛ saa Anodisɛm yi. Ne saa nti, ɛnni sɛ obi bɛgyina Anodisɛm yi so, ayɛ biribi ama atia adwempa a ɛfa onipa asɛdeɛ ne n'ahofadie a Amanaman Nkabom Kuo nya de yɛɛ saa anodisɛm no.


KENKAN WƆ Afrikaans Albanian Alur American Sign Language Amharic Arabic Arabic (Lebanon) Argentinean Sign Language Armenian Armenian (West) Azerbaijani Baoule Basque Batak (Toba) Belize Kriol Betsimisaraka (Southern) Bicol Bislama Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Croatian Czech Dangme Danish Dutch Ecuadorian Sign Language Efik English Estonian Ewe Fante Faroese Fijian Finnish French Ga Georgian German German Sign Language Greek Greenlandic Guarani Gun Haitian Creole Hausa Hebrew Hiligaynon Hmong (White) Hungarian Iban Icelandic Iloko Indonesian Isoko Italian Italian Sign Language Japanese Japanese Sign Language Javanese Kabuverdianu Kachin Kalanga (Botswana) Kannada Kazakh Kazakh (Arabic) Khakass Kikamba Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lunda Luo Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mingrelian Mongolian Moore Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Peruvian Sign Language Pidgin (West Africa) Polish Polish Sign Language Pomeranian Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Vlax, Russia) Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovak Sign Language Slovenian Spanish Spanish Sign Language Sranantongo Sunda Swahili Swedish Tagalog Tahitian Talian Tamil Tankarana Tarascan Tatar Telugu Tetun Dili Thai Tigrinya Tongan Totonac Tsonga Tswana Turkish Turkmen Twi Tzeltal Tzotzil Udmurt Ukrainian Urdu Urhobo Uzbek Uzbek (Roman) Valencian Venezuelan Sign Language Vietnamese Waray-Waray Welsh Xhosa Yoruba Zapotec (Lachiguiri) Zulu\nAudio Baabi a wubetumi atwe nneɛma abɔ atie Sɛn Na Bible No Betumi Aboa Me?—Ɔfã 1: Kenkan Wo Bible Na Hu Nea Ɛwom\n“Mabɔ mmɔden ara sɛ mɛkenkan Bible, nanso mehwɛ sɛnea ɛso no a, ehunahuna me!”—Briana, 15.\nSaa na wote nka? Asɛm yi betumi aboa wo!\nAdɛn nti na ɛsɛ sɛ mekenkan Bible?\nƆkwan bɛn na mɛfa so akan Bible?\nYɛbɔɔ Bible akenkan so ara na w’anim asesa anaa? Sɛ saa a, ntease wom. Ebia wote nka sɛ Bible no sõ dodo, mfoni biara nnim, na ɛnyɛ anika te sɛ TV anaa video.\nWo de hwɛ o: Fa no sɛ woakɔto tete adaka kɛse bi a agude gu mu, anka wo ho rempere wo sɛ wubehu nea ɛwom?\nBible no te sɛ saa adaka no. Nyansasɛm bebree wom a ɛbɛboa wo ama\nWoasi gyinae pa\nWo ne w’awofo ntam ayɛ kama\nWoanya nnamfo papa\nSɛ nneɛma rehyɛ wo so a woatumi agyina ano\nTete nhoma a akyɛ sei de, ɛbɛyɛ dɛn na atumi aboa yɛn nnɛ? Ebetumi aboa yɛn efisɛ “Kyerɛwnsɛm no nyinaa fi Onyankopɔn honhom mu.” (2 Timoteo 3:16) Wei kyerɛ sɛ, Onii a Bible no mu afotu fi ne hɔ no, obiara nni hɔ a ɔne no sɛ.\nBible no te sɛ adaka bi a agude a ɛsom bo ahyɛ no ma. Nsɛm a ɛbɛma yɛahu nyansa ahyɛ mu ma\nƆkwan baako ne sɛ wobɛkan Bible no afi ti akosi ti. Woyɛ saa a, ɛno bɛma woahu asɛm a Bible no ka no ani so yiye. Akwan a wubetumi afa so akenkan Bible no dɔɔso. Susuw emu mmienu yi ho hwɛ:\nWubetumi akenkan Bible nhoma 66 no nnidiso nnidiso; efi Genesis kosi Adiyisɛm.\nWubetumi akenkan sɛnea nsɛm sisii wɔ Bible no mu no nnidiso nnidiso.\nNyansahyɛ: Appendix A7 a ɛwɔ New World Translation anaa nhomawa a wɔato din Fa Sua Onyankopɔn Asɛm, Ɔfã 4 no ka Yesu asase so asetena ho nsɛm nnidiso nnidiso.\nƆkwan a ɛto so mmienu ne sɛ wobɛpaw Bible mu asɛm bi a ɛfa ɔhaw bi a worehyia ho na woakenkan. Ɛho nhwɛso ni:\nWopɛ sɛ wunya nnamfo pa anaa? Kenkan Yonatan ne Dawid adamfofa no ho asɛm. (1 Samuel, ti 18-20) Afei hwɛ dwumadi krataa a wɔato din “How to Find Loyal Friends,” na nya asuade pii fi saa asɛm no mu.\nWopɛ sɛ wunya ahoɔden de gyina sɔhwɛ ahorow ano? Kenkan sɛnea Yosef ko tiaa sɔhwɛ no ho nsɛm. (Genesis, ti 39) Afei hwɛ dwumadi krataa a wɔato din “How to Resist Temptation . . . Joseph—Part 1” ne “Falsely Accused! Joseph—Part 2,” na nya asuade pii fi saa asɛm no mu.\nWopɛ sɛ wuhu sɛnea mpaebɔ betumi aboa wo anaa? Kenkan Nehemia suahu no ho asɛm. (Nehemia, ti 2) Afei hwɛ dwumadi krataa a wɔato din “God Answered His Prayer,” na nya asuade pii fi saa asɛm no mu.\nNyansahyɛ: Sɛ worekenkan Bible a, hwɛ hu sɛ baabi a wowɔ no yɛ dinn na ama woatumi de w’adwene asi nea worekenkan no so.\nƆkwan a ɛto so mmiɛnsa ne sɛ, paw Bible mu asɛm bi anaa Nnwom nhoma a ɛwɔ Bible mu no fã bi na kenkan. Afei hwɛ sɛnea asɛm no fa wo ho. Wokenkan wie a, bisa wo ho sɛ:\nAdɛn nti na Yehowa ma wɔkyerɛw asɛm yi wɔ Bible mu?\nDɛn na asɛm yi ma yehu fa Yehowa su anaa sɛnea ɔyɛ n’ade ho?\nMɛyɛ dɛn de saa asɛm yi ayɛ adwuma wɔ m’asetena mu?\nNyansahyɛ: Wohwɛ New World Translation (Study Edition) mu a, wubenya video, map, ne nneɛma foforo a ɛbɛboa wo ama woanya Bible akenkan so mfaso pa ara.\n“Ɛyɛ a mepaw Bible nhoma a m’ani gye ho, na makenkan. Ɛno boa me ma botae a mede asi m’ani so sɛ mɛkenkan Bible daa no, mitumi du ho. Sɛ nhwɛso no, m’ani gye Mmebusɛm nhoma no ho pa ara. Nsɛm a nyansa wom a minya fi saa nhoma no mu no hyɛ me nkuran pa ara.”—Chloe.\n“Mebɔ mmɔden sɛ mɛkenkan Nnwom nhoma no mu nsɛm baako anaa mmienu bi ansa na mada. Wɔn a wɔkyerɛw Nnwom nhoma no, na wɔwɔ atenka te sɛ yɛn ara. Ansa na da biara bɛkɔ awiei no, ehia sɛ yesusuw biribi a ɛhyɛ nkuran ho. Me de, sɛ mekenkan Nnwom nhoma no a, ɛhyɛ me den ma mihu sɛ Yehowa Nyankopɔn na ɔma yenya awerɛkyekye ankasa.”—Stefan.\nƐbɛyɛ Dɛn na Bible Atumi Aboa Me?\nNnipa pii ka sɛ Bible deɛ, anansesɛm nko ara. Ebi nso se atwam anaa wokan a, wonte ase. Wɔka saa a, ɛnyɛ nokware koraa.\nShare Share Sɛn Na Bible No Betumi Aboa Me?—Ɔfã 1: Kenkan Wo Bible Na Hu Nea Ɛwom\nMmabun Ka Bible Akenkan Ho Asɛm\nDwumadi a Yɛde Sua Bible


Ebrei 3 PEV - Hebrifoɔ 3 ASCB\nAkristofoɔ Yɛ Onyankopɔn Efie\n1Me nuanom wɔ Kristo mu a Onyankopɔn afrɛ mo, monnwene Yesu a Onyankopɔn somaa no maa ɔbɛyɛɛ Ɔsɔfopanin wɔ gyidie a yɛka ho asɛm no ho. 2Na ɔdii Onyankopɔn a ɔyii no sɛ ɔnyɛ saa adwuma yi no nokorɛ sɛdeɛ Mose nso dii nokorɛ wɔ Onyankopɔn fie no. 3Onipa a ɔsi efie nya animuonyam sene efie no ankasa. 4Saa ara na ɛteɛ; ɛsɛ sɛ Yesu nya animuonyam sene Mose. Efie biara, obi na ɔsiiɛ. Na Onyankopɔn nso na wabɔ nneɛma nyinaa. 5Mose dii Onyankopɔn nokorɛ sɛ ɔsomfoɔ wɔ ne fie na ɔkaa nsɛm a Onyankopɔn bɛka daakye no nyinaa. 6Nanso Kristo deɛ, ɔdi nokorɛ sɛ Ɔba a ɔhwɛ Onyankopɔn fie so. Sɛ yɛma yɛn bo yɛ duru na yɛwɔ gyidie wɔ yɛn anidasoɔ mu a, na yɛyɛ ne fiefoɔ.\n7Enti Honhom Kronkron no ka sɛ,\n“Sɛ ɛnnɛ mote Onyankopɔn nne a,\nte sɛ deɛ moyɛɛ ɛberɛ a mosɔre tiaa Onyankopɔn no;\nsɛdeɛ moyɛɛ da a na mowɔ ɛserɛ so a mosɔɔ no hwɛeɛ no.\n9Ɛhɔ no, mo mpanimfoɔ sɔɔ no hwɛeɛ,\nnanso wɔhunuu deɛ meyɛɛ no mfeɛ aduanan mu.\n10Esiane saa enti, me bo fuu saa nnipa no kaa sɛ,\n‘Wɔyɛ nnipa a wɔn akoma amane afiri me ho,\nna wɔanhunu mʼakwan.’\n11Ɛno enti mekaa ntam wɔ mʼabufuo mu sɛ,\n‘Wɔrenhyɛne mʼahomegyeɛ mu da.’ ”\n12Me nuanom monhwɛ yie na mo mu bi annya akoma bɔne a ɔrennye Onyankopɔn nni na ɛbɛma watwe ne ho afiri Onyankopɔn teasefoɔ no ho. 13Na mmom, sɛdeɛ ɛbɛyɛ a bɔne rennaadaa mo mu bi na wɔnyɛ asoɔden enti, da biara mommoaboa mo ho mo ho ɛberɛ a asɛm “Ɛnnɛ” a ɛwɔ Atwerɛsɛm mu no fa yɛn ho no. 14Na sɛ yɛsɔ gyidie a yɛwɔ no mu denden sɛdeɛ yɛde firi ahyɛaseɛ no a, na yɛyɛ Kristo fafafoɔ. 15Atwerɛsɛm no ka sɛ,\nte sɛ deɛ moyɛɛ ɛberɛ a mosɔre tiaa Onyankopɔn no.”\n16Ɛhefoɔ na wɔtee Onyankopɔn nne na wɔsɔre tiaa no no? Nnipa a Mose dii wɔn anim firi Misraim no nyinaa. 17Ɛhefoɔ na Onyankopɔn bo fuu wɔn mfirinhyia aduanan no? Nnipa a wɔyɛɛ bɔne na wɔtete hwe wuwuu wɔ ɛserɛ so no. 18Ɛberɛ a Onyankopɔn kaa ntam sɛ, “Wɔremma me home mu da” no, na ɔreka akyerɛ ɛhefoɔ? Na ɔreka akyerɛ wɔn a wɔyɛɛ asoɔden no. 19Afei, yɛhunu sɛ wɔantumi ankɔ home no mu, ɛfiri sɛ, wɔannye anni.\nASCB : Hebrifoɔ 3


Kɔ So Nantew Nokware No Mu | Ɔwɛn-Aban Adesua\nƆwɛn-Aban—Nea Adesua Nsɛm Wom | July 2020\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Hunsrik Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Sign Language Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 30\nKɔ So Nantew Nokware No Mu\n“Biribiara nni hɔ a ɛma minya anisɔ kɛse sen eyinom, sɛ mɛte sɛ me mma nam nokware no mu.”—3 YOH. 4.\nDWOM 54 “Ɔkwan no Ni”\n1. Sɛnea 3 Yohane 3, 4 kyerɛ no, dɛn na ɛma yɛn ani gye?\nBERE a ɔsomafo Yohane tee sɛ wɔn a ɔboaa wɔn ma wohuu nokware no da so ara resom Yehowa nokwarem no, ɛbɛyɛ sɛ n’ani gyei paa. Na wɔte sɛ ne mma wɔ Yehowa som mu. Ɛwom sɛ wohyiaa ɔhaw pii de, nanso Yohane yeree ne ho sɛ ɔbɛhyɛ saa Kristofo anokwafo yi gyidi den. Saa ara na yɛn so, sɛ yehu sɛ yɛn mma anaa wɔn a yɛaboa wɔn ama wɔahu nokware no ahyira wɔn ho so ama Yehowa na wɔkɔ so som no a, ɛma yɛn ani gye paa.—Kenkan 3 Yohane 3, 4.\n2. Dɛn paa nti na Yohane kyerɛw ne nkrataa no?\n2 Afe 98 Y.B. no, ɛbɛyɛ sɛ na Yohane te Efeso anaasɛ na ɔte bɛn hɔ. Ɛbɛyɛ sɛ woyii no fii afiase wɔ Patmo supɔw no so na otu kɔtenaa hɔ. Saa bere no, Yehowa de ne honhom kaa no ma ɔkyerɛw nkrataa mmiɛnsa. Nea enti paa a ɔkyerɛw nkataa yi ne sɛ ɔde bɛhyɛ Kristofo anokwafo nkuran ama wɔakɔ so ahyɛ gyidi a wɔwɔ wɔ Yesu mu no den, na wɔakɔ so anantew nokware no mu.\n3. Nsɛmmisa bɛn na yebesusuw ho?\n3 Saa bere no, na asomafo no nyinaa awuwu ma aka Yohane nko ara. Sɛnea na akyerɛkyerɛfo atorofo resɛe ebinom gyidi wɔ asafo ahorow mu no, na ɛho asɛm haw no paa. * (1 Yoh. 2:18, 19, 26) Ná saa awaefo yi ka sɛ wonim Onyankopɔn, nanso na wonni Yehowa mmara so. Nsɛm a Onyankopɔn maa Yohane kyerɛw de tuu asafo no fo no, momma yensusuw ho. Ɛbɛma yɛanya nsɛmmisa mmiɛnsa yi ho mmuae: Dɛn na ɛkyerɛ sɛ obi renantew nokware no mu? Dɛn na ebetumi ama ayɛ den sɛ yɛbɛnantew nokware no mu? Na yɛbɛyɛ dɛn aboa yɛn ho yɛn ho, na ama yɛakɔ so anantew nokware no mu?\nNea Enti a Yohane Kyerɛw Ne Nkrataa No\nBere a ɔsomafo Yohane kyerɛw ne nkrataa no, na akyerɛkyerɛfo atorofo bi aba asafo no mu, na na wɔrebɔ mmɔden sɛ wɔbɛdaadaa Kristo akyidifo no. Ná wei ho asɛm haw Yohane paa. Ɔsomafo Paul ne ɔsomafo Petro nyinaa bɔɔ kɔkɔ sɛ saa asɛm yi besi. (Aso. 20:29, 30; 2 Pet. 2:1-3) Ɛbɛyɛ sɛ na Greekfo nyansapɛ agye saa akyerɛkyerɛfo atorofo yi adwene. Ɛbɛyɛ sɛ ebinom kaa sɛ wɔanya nimdeɛ soronko bi afi Onyankopɔn hɔ. * Nanso, na wɔn nkyerɛkyerɛ ne Yesu nkyerɛkyerɛ nhyia, na na wɔma nkurɔfo yɛ pɛsɛmenkominya, na na wɔka kyerɛ wɔn sɛ wonnwen wɔn nko ara ho. Enti, Yohane frɛɛ saa akyerɛkyerɛfo yi wɔn a wotia Kristo, anaa wɔn a wɔn nkyerɛkyerɛ tia Kristo.—1 Yoh. 2:18.\n^ nky. 55 Hwɛ asɛm a wɔato din “Wɔahu Nea Otia Kristo No” a epuee December 1, 2006 Ɔwɛn-Aban mu no.\nDƐN NA ƐKYERƐ SƐ OBI RENANTEW NOKWARE NO MU?\n4. Sɛnea 1 Yohane 2:3-6 ne 2 Yohane 4, 6 kyerɛ no, sɛ yebetumi anantew nokware no mu a, dɛn na ɛsɛ sɛ yɛyɛ?\n4 Sɛ yebetumi anantew nokware no mu a, ɛsɛ sɛ yehu nokware a ɛwɔ Onyankopɔn Asɛm, Bible mu no. Afei nso, ɛsɛ sɛ ‘yedi Yehowa ahyɛde so.’ (Kenkan 1 Yohane 2:3-6; 2 Yohane 4, 6.) Yesu yɛɛ nhwɛso pa maa yɛn; otiee Yehowa. Enti ɔkwan titiriw baako a yɛfa so tie Yehowa ne sɛ yebedi Yesu anammɔn akyi pɛɛ.—Yoh. 8:29; 1 Pet. 2:21.\n5. Dɛn na ɛsɛ sɛ yegye tom?\n5 Sɛ yebetumi akɔ so anantew nokware no mu a, ɛsɛ sɛ yegye tom sɛ Yehowa ne nokware Nyankopɔn no, na asɛm biara a ɔka kyerɛ yɛn wɔ n’Asɛm Bible mu no yɛ nokware. Afei nso, ɛsɛ sɛ yegye tom sɛ Yesu ne Mesia a wɔhyɛɛ ne ho bɔ no. Ɛnnɛ, nnipa pii nnye nni sɛ Yesu na wɔapaw no sɛ Onyankopɔn Ahenni no so Hene. Yohane bɔɔ kɔkɔ sɛ na “nnaadaafo bebree” aba wiase, na na wobetumi adaadaa wɔn a wonsii wɔn adwene pi wɔ nokware a ɛfa Yehowa ne Yesu ho no. (2 Yoh. 7-11) Yohane kyerɛwee sɛ: “Sɛ ɛnyɛ nea ɔpo Yesu sɛ ɔno ne Kristo no a, hena bio na ɔyɛ ɔtorofo?” (1 Yoh. 2:22) Sɛ yɛmpɛ sɛ obiara bɛdaadaa yɛn a, nea ɛsɛ sɛ yɛyɛ ara ne sɛ yebesua Onyankopɔn Asɛm no. Yɛyɛ saa nko ara a na yebetumi ahu Yehowa ne Yesu yiye. (Yoh. 17:3) Ɛno na ɛbɛma yɛagye adi sɛ yɛahu nokware no.\nDƐN NA EBETUMI AMA AYƐ DEN SƐ YƐBƐNANTEW NOKWARE NO MU?\n6. Dɛn na ebetumi ama ayɛ den sɛ mmabun a wɔyɛ Kristofo bɛnantew nokware no mu?\n6 Ɛsɛ sɛ Kristofo nyinaa hwɛ yiye na wɔamma obiara amfa nnipa nyansa annaadaa wɔn. (1 Yoh. 2:26) Mmabun a wɔyɛ Kristofo paa na ɛsɛ sɛ wɔma wɔn ani da hɔ na saa afiri yi anyi wɔn. Alexia * yɛ onuawa a wadi mfe 25, na ofi France. Ɔka sɛ: “Bere a na mekɔ sukuu no, wɔkyerɛkyerɛɛ me sɛ nnipa fi mmoa mu, na misuaa nneɛma pii a na egyina nnipa nyansa so. Wei nyinaa maa m’adwene tu frae. Ɛtɔ da a, na ɛyɛ me sɛ saa nkyerɛkyerɛ no tɔ asom. Nanso mihui sɛ, merentumi mfa nea Yehowa aka nto nkyɛn na minnye biribiara a na m’akyerɛkyerɛfo kyerɛ me no nni.” Alexia suaa nhoma a wɔato din Life—How Did It Get Here? By Evolution or by Creation. Nnawɔtwe bi akyi no, n’adwene sii no pi. Alexia ka sɛ: “Me ara misuaa Bible no hui sɛ nea Bible ka no yɛ nokware. Afei nso mihui sɛ, sɛ mede Bible no akwankyerɛ bɔ me bra a, m’ani begye na menya asomdwoe.”\n7. Suban bɛn na ɛsɛ sɛ yɛhwɛ yiye wɔ ho, na adɛn ntia?\n7 Ɛsɛ sɛ Kristofo nyinaa, mpanyin ne mmofra hwɛ yiye na wɔanni bɔne ansie. Yohane kaa sɛ, yɛrentumi nnantew nokware no mu na bere koro no ara yemmu brabɔne. (1 Yoh. 1:6) Yɛpɛ sɛ Onyankopɔn gye yɛn tom nnɛ, na daakye nso ogye yɛn tom a, biribiara mu no, ɛsɛ sɛ yɛbɔ yɛn bra te sɛ nea kanea da yɛn so. Sɛ yɛbɛka paa a, yɛrentumi nyɛ bɔne biara mfa nsie, efisɛ Yehowa hu biribiara a yɛyɛ.—Heb. 4:13.\n8. Adwene bɛn na ɛnsɛ sɛ yenya?\n8 Sɛnea wiase no bu bɔne no, ɛsɛ sɛ yɛhwɛ yiye na yɛanya saa adwene no bi. Ɔsomafo Yohane kyerɛwee sɛ: “Sɛ yɛka sɛ: ‘Bɔne nni yɛn ho’ a, yɛredaadaa yɛn ho.” (1 Yoh. 1:8) Yohane bere so no, na awaefo ka sɛ obi betumi abu brabɔne na bere koro no ara ɔne Onyankopɔn ntam ayɛ kama. Ɛnnɛ wiase a yɛte mu no, saa adwene no ara na nkurɔfo pii kura. Nnipa pii ka sɛ wogye Onyankopɔn di, nanso sɛnea Yehowa hu bɔne no, wonhu no saa. Afei nso, nea Yehowa ka fa nna ho no, wonnye ntom. Nneyɛe bi wɔ hɔ a Yehowa bu no sɛ ɛyɛ brabɔne, nanso wɔn de wohu no sɛ asɛm biara nni ho; sɛ obi pɛ sɛ ɔyɛ bi a obetumi ayɛ.\nMmabun munhu nea enti a Yehowa ka sɛ biribi yɛ papa anaasɛ ɛyɛ bɔne. Moyɛ saa na sɛ mompɛ sɛ moyɛ adebɔne bi a, mubetumi akyerɛkyerɛ mu akyerɛ afoforo (Hwɛ nkyekyɛm 9) *\n9. Sɛ mmabun de nea wɔasua afi Bible mu ahu sɛ ɛyɛ nokware no bɔ wɔn bra a, ɛbɛboa wɔn sɛn?\n9 Mmabun a wɔyɛ Kristofo nim nea Bible ka fa nna ho, nanso sɛ wɔn sukuufo anaa wɔn a wɔne wɔn yɛ adwuma kasa tia nea wogye di a, ebetumi ayɛ den ama wɔn paa. Saa asɛm yi bi too Aleksandar. Ɔka sɛ: “Mmea bi a me ne wɔn kɔ sukuu yɛe ara sɛ wɔbɛma me ne wɔn ada. Wɔkaa sɛ esiane sɛ me ne ɔbea biara ntwe mpena nti, ɛbɛyɛ sɛ me ne mmarima mmom na ɛda.” Sɛ saa asɛm yi bi to wo a, kae sɛ, sɛ wode nea woasua afi Bible mu no bɔ wo bra a, ɛbɛma afoforo abu wo, ɛbɛbɔ wo ho ban na woankonya yare bi, w’asom bedwo wo, na wo ne Yehowa ntam bɛyɛ kama. Afei nso, bere biara a wubegyina sɔhwɛ ano no, ɛbɛma ayɛ mmerɛw ama wo sɛ wobɛyɛ nea ɛtene. Kae sɛ, adwene a wiase no wɔ wɔ nna ho no, Satan na ɔhyɛ akyiri. Enti, sɛ wokɔ so de nea woasua afi Bible mu no bɔ wo bra a, ɛkyerɛ sɛ ‘woadi ɔbɔnefo no so nkonim.’—1 Yoh. 2:14.\n10. Sɛn na 1 Yohane 1:9 boa yɛn ma yɛde ahonim pa som Yehowa?\n10 Yegye tom sɛ, Yehowa na ɔfata sɛ ɔkyerɛ sɛ biribi yɛ bɔne. Afei nso, yɛyɛ nea yebetumi biara sɛ yɛrenkɔyɛ bɔne. Nanso sɛ yɛyɛ bɔne a, yɛbɔ Yehowa mpae na yɛka yɛn bɔne kyerɛ no. (Kenkan 1 Yohane 1:9.) Na sɛ yɛyɛ bɔne a emu yɛ duru a, yɛka ho asɛm kyerɛ mpanyimfo a Yehowa apaw wɔn sɛ wɔnhwɛ yɛn so no ma wɔboa yɛn. (Yak. 5:14-16) Nanso, ɛnsɛ sɛ yɛma bɔne a yɛayɛ atwam teetee yɛn. Adɛn ntia? Efisɛ yɛn Agya a ɔdɔ yɛn no de ne Ba no mae sɛ agyede na ama watumi de yɛn bɔne akyɛ yɛn. Yehowa ka sɛ yɛyɛ bɔne na yenu yɛn ho a, ɔde yɛn bɔne bɛkyɛ yɛn. Ɔka saa a, ɛnyɛ atoro na ɔredi. Enti yebetumi de ahonim pa asom Yehowa a biribiara rensiw yɛn kwan.—1 Yoh. 2:1, 2, 12; 3:19, 20.\n11. Nkyerɛkyerɛ biara a ebetumi asɛe yɛn gyidi no, dɛn na yɛbɛyɛ na ansɛe yɛn adwene?\n11 Ɛnsɛ sɛ yetie awaefo nkyerɛkyerɛ koraa. Efi bere a wɔhyehyɛɛ Kristofo asafo no, Ɔbonsam ayɛ nea obetumi biara sɛ ɔbɛma nnaadaafo asɛe Onyankopɔn asomfo anokwafo gyidi. Ɛno nti, sɛ asɛm bi yɛ nokware a, ɛsɛ sɛ yetumi hu, na sɛ ɛyɛ atoro nso a, ɛsɛ sɛ yetumi hu. * Yɛn atamfo betumi afa intanɛt anaa sohyial media so ama gyidi a yɛwɔ wɔ Yehowa mu no ayɛ mmerɛw, na ama ɔdɔ a yɛwɔ ma yɛn nuanom nso ano abrɛ ase. Ɛba saa a, kae nea ɔhyɛ saa atosɛm no akyi na woannye anni!—1 Yoh. 4:1, 6; Adi. 12:9.\n12. Nokware a yɛasua na yɛagye adi no, adɛn nti na ɛsɛ sɛ yɛhyɛ mu den?\n12 Sɛ yɛmpɛ sɛ Satan bɛma yɛn gyidi ayɛ mmerɛw a, ɛsɛ sɛ yɛhyɛ gyidi a yɛwɔ wɔ Yesu mu no den, na yegye di paa sɛ Yehowa nam Yesu so na ɔrema n’apɛde ayɛ hɔ. Afei nso, wɔn a Yehowa nam wɔn so rekyerɛ n’ahyehyɛde no kwan nnɛ no, wɔn nko ara na ɛsɛ sɛ yenya wɔn mu gyidi. (Mat. 24:45-47) Ɔkwan baako a yɛfa so hyɛ yɛn gyidi den ne sɛ yebesua Onyankopɔn Asɛm no daa. Yɛyɛ saa a, yɛn gyidi bɛyɛ te sɛ dua a agye ntini. Paul de biribi saa yɛɛ ntotoho bere a ɔkyerɛw Kolosefo asafo no. Ɔkaa sɛ: “Sɛnea moagye Awurade Kristo Yesu no, monkɔ so nnantew ne mu nnye ntini, na wɔnto mo nsi no so na muntintim wɔ gyidi no mu.” (Kol. 2:6, 7) Sɛ Kristoni bi hyɛ ne gyidi den a, biribiara nni hɔ a Satan anaa n’akyitaafo bɛyɛ a ɛbɛma ne gyidi ahinhim.—2 Yoh. 8, 9.\n13. Dɛn na ɛsɛ sɛ yɛhwɛ kwan, na adɛn ntia?\n13 Ɛsɛ sɛ yɛhwɛ kwan sɛ wiase no bɛtan yɛn. (1 Yoh. 3:13) Yohane ma yehu sɛ “wiase nyinaa da ɔbɔnefo no tumi mu.” (1 Yoh. 5:19) Wiase yi rekɔ n’awiei, enti Satan nso ani abere paa. (Adi. 12:12) Ɔnam aguamammɔ ne atosɛm a awaefo ka so sum yɛn afiri. Afei nso, ɔma nkurɔfo tan yɛn ani denneennen. Satan nim sɛ ne bere a aka sua, enti ɔyɛ nea obetumi biara sɛ ɔbɛma yɛagyae asɛnka adwuma no anaa ɔbɛma yɛn gyidi ahinhim. Enti ɛnyɛ nwonwa sɛ wɔabra yɛn som adwuma no wɔ aman bi so anaa wɔde wɔn nsa ato so. Wei nyinaa akyi no, yɛn nuanom a wɔwɔ saa aman no so no de animia resom Yehowa. Sɛnea anuanom akura wɔn gyidi mu no ma yehu sɛ, nea ɔbɔnefo no de bɛyɛ yɛn biara no, yebedi nkonim!\nMOMMA YƐMMOA YƐN HO YƐN HO NA AMA YƐATENA NOKWARE NO MU\n14. Dɛn na yebetumi ayɛ de aboa yɛn nuanom ama wɔatena nokware no mu?\n14 Sɛ yebetumi aboa yɛn nuanom ama wɔatena nokware no mu a, ɛsɛ sɛ yenya ayamhyehye ma wɔn. (1 Yoh. 3:10, 11, 16-18) Ɛnyɛ bere a nneɛma rekɔ yiye nko ara na ɛsɛ sɛ yɛdodɔ yɛn ho, na mmom bere a yɛrehyia ɔhaw nso. Yemmisa sɛ, wunim obi a ne dɔfo bi a awu a ohia awerɛkyekye anaa ohia mmoa foforo bi? Anaa woate sɛ atoyerɛnkyɛm bi asi ama anuanom ho aka na ehia sɛ wɔsan si wɔn Ahenni Asa anaa wɔn afie ma wɔn? Nsɛm a yɛka ma yɛn nuanom hu sɛ yɛdɔ wɔn anaa yɛwɔ ayamhyehye ma wɔn, nanso nea yɛyɛ na ɛka wɔn paa.\n15. Sɛnea 1 Yohane 4:7, 8 ka no, dɛn na ehia sɛ yɛyɛ?\n15 Sɛ yɛdodɔ yɛn ho a, na yɛresuasua yɛn Agya a ɔwɔ soro a ɔdɔ yɛn no. (Kenkan 1 Yohane 4:7, 8.) Ade titiriw a yɛyɛ de kyerɛ sɛ yɛdodɔ yɛn ho ne sɛ obiara de ne yɔnko bɔne bɛkyɛ no. Ɛtɔ da a, ebia obi bɛyɛ biribi ma ayɛ yɛn yaw, nanso akyiri yi ɔbɛpa yɛn kyɛw. Sɛ yɛde ne bɔne kyɛ no, na yegyaa asɛm no mu ma ɛka a, ɛkyerɛ sɛ yɛdɔ no. (Kol. 3:13) Yɛnhwɛ onua bi a ɔde Aldo. Ɔtee sɛ onua bi a obu no paa aka ne kuromfo ho asɛm yayaayaw. Wei maa ne bo fuwii. Aldo ka sɛ: “Da biara na mebɔ Yehowa mpae sɛ ɔmmoa me na mannya onua no ho adwemmɔne.” Nanso, ɛnyɛ ɛno nko ara na Aldo yɛe. Ɔyɛe sɛ ɔne onua no bɛkɔ asɛnka. Bere a Aldo ne onua no nam asɛnka mu no, ɔmaa onua no hui sɛ asɛm a ɔkae no haw no paa. Aldo ka sɛ: “Bere a meka kyerɛɛ onua no sɛ asɛm a ɔkae no ahaw me no, ɔpaa me kyɛw. Mehwɛ sɛnea ɔkasae no a, na mitumi hu sɛ wanu ne ho sɛ ɔkaa saa asɛm no. Enti yegyaa asɛm no mu, na yɛn ntam san yɛɛ kama.”\n16-17. Dɛn na ɛsɛ sɛ yesi yɛn bo sɛ yɛbɛyɛ?\n16 Ná ɔsomafo Yohane dɔ ne nuanom paa na na ɔpɛ sɛ wɔn gyidi yɛ den. Afotu a ɛwɔ nkrataa mmiɛnsa a ɔkyerɛwee no mu no ma yehu saa. Mmarima ne mmea a wɔasra wɔn a wɔne Kristo bedi ade wɔ soro no, wɔn nso te sɛ Yohane. Sɛnea na Yohane te nka wɔ ne nuanom ho no, saa ara na mmarima ne mmea a wɔasra wɔn a wɔne Kristo bedi ade no nso te nka. Wei hyɛ yɛn nkuran paa!—1 Yoh. 2:27.\n17 Momma yɛmfa afotu a yɛasusuw ho yi nyɛ adwuma. Momma yensi yɛn bo sɛ yɛbɛnantew nokware no mu na yɛatie Yehowa wɔ biribiara mu. Sua Onyankopɔn Asɛm na gye di. Ma gyidi a wowɔ wɔ Yesu mu no nyɛ den. Nnye nnipa nyansa ne awaefo nkyerɛkyerɛ nni. Ɛsɛ sɛ wohwɛ yiye na wanni bɔne ansie, na afei nso ɛnsɛ sɛ woma obiara piapia wo ma woyɛ bɔne. Fa Yehowa akwankyerɛ bɔ wo bra. Bio nso, sɛ yɛn nuanom yɛ ade ma ɛyɛ yɛn yaw a momma yɛmfa nkyɛ wɔn, na yɛmmoa wɔn a wɔn ho akyere wɔn. Yɛyɛ saa a, yɛbɛboa wɔn ama wɔn gyidi ayɛ den. Yɛyɛ wei nyinaa a, ɛmfa ho ɔhaw biara a yɛrehyia no, yɛbɛkɔ so anantew nokware no mu.\nYɛbɛyɛ dɛn aboa yɛn nuanom ama wɔakɔ so anantew nokware no mu?\nDWOM 49 Ma Yehowa Koma Ntɔ Ne Yam\n^ nky. 5 Wiase a yɛte mu yi, Satan na odi so, na ɔno ne atoro Agya no. Enti ɛnna fam sɛ yɛbɛnantew nokware no mu. Tete Kristofo no nso, na ɛnyɛ mmerɛw mma wɔn sɛ wɔbɛnantew nokware no mu. Nea ɛbɛyɛ na Yehowa aboa tete Kristofo no ne Kristofo a yɛwɔ hɔ nnɛ no, ɔmaa Yohane kyerɛw nkrataa mmiɛnsa. Nsɛm a ɛwɔ nkrataa no mu no betumi aboa yɛn ama yɛahu nneɛma a ebetumi ama ayɛ den ama yɛn sɛ yɛbɛnantew nokware no mu, na yɛahu nea yɛbɛyɛ wɔ ho.\n^ nky. 3 Hwɛ adaka a wɔato din “ Nea Enti a Yohane Kyerɛw Ne Nkrataa No.”\n^ nky. 6 Wɔasesa edin ahorow no bi.\n^ nky. 11 Hwɛ adesua asɛm a wɔato din “Wunim Nokware a Ɛwɔ Asɛm No Mu?” no. Ɛbaa August 2018 Ɔwɛn-Aban mu.\n^ nky. 59 MFONI HO NKYERƐKYERƐMU: Yɛn nuabea bi wɔ sukuu, na ne sukuufo no de ɔbarima ne ɔbarima nna ne ɔbea ne ɔbea nna ho nsɛm repuapua no. (Aman bi so no, wɔn a wɔde wɔn ho hyɛ ɔbarima ne ɔbarima nna, ne ɔbea ne ɔbea nna mu no, wɔn ahyɛnsode ne kɔla a ɛwɔ nyankontɔn mu no.) Akyiri yi, ogye bere yɛ nhwehwɛmu sɛnea ɛbɛyɛ a, gyidi a ɔwɔ wɔ nea Bible ka mu no bɛyɛ den. Wei aboa no ama wasi gyinae pa.\nShare Share Kɔ So Nantew Nokware No Mu\nw20 July kr. 20-25\nMmu Wo Ho Ntra So\nGye Tom Sɛ Nea Wugye Di No Yɛ Nokware\n“Meyɛ Mmerɛw Mmom a Na Minya Ahoɔden”\nASETENAM NSƐM Nea Ɛsɛ Sɛ Meyɛ Ara Na Mayɛ No\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2020\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2020\nShare Share ƆWƐN-ABAN—NEA ADESUA NSƐM WOM July 2020\nƆWƐN-ABAN—NEA ADESUA NSƐM WOM July 2020


Ɛboa Ma Yedi Ɔhaw Ho Dwuma—Afotu a Bible De Ma Wɔ Adwinnwen, Mmɔtohɔ, Ne Ankonamyɛ Ho\nAsetena mu haw ahorow bi wɔ hɔ a, etumi tena yɛn so mfe pii, ɛtɔ da mpo a, egye akongua ansa na yɛn adwene aba so. Ɔhaw a etumi tena yɛn so na ɛteetee yɛn no, wohwɛ a Bible betumi ama yɛn afotu a nyansa wom ma yɛde adi ho dwuma? Yɛnhwɛ nhwɛso ahorow bi.\nAbabaa bi a ne din de Rosie ka sɛ, “Ná metaa dwinnwen nneɛma ho, enti ɔhaw nketenkete mpo tumi yɛ kɛse wɔ m’adwene mu. Bible mu asɛm bɛn na ɛboaa no? Emu baako ne Mateo 6:34: “Munnnwinnwen ɔkyena ho, na ɔkyena ankasa benya ne dadwen. Da biara mu bɔne ankasa dɔɔso ma da no.” Seesei Rosie ka sɛ, Yesu asɛm no aboa no ma onnwinnwen nea ebesi ɔkyena ho bio. Ɔtoaa so sɛ, “Ɔhaw a ɛda me so no sõ dedaw, enti memfa nsɛm a ensii ne nea ebi mpo a ɛrensi nka m’adwinnwen ho.”\nAbabaa bi a ɔde Yasmine nso tee nka sɛ dadwen ahyɛ ne so. Ɔkaa sɛ, “Mitumi su mpɛn pii wɔ nnawɔtwe no mu. Ɛtɔ da mpo a, na mintumi nna anadwo. Metee nka sɛ adwinnwen hunu rekum me.” Kyerɛwsɛm bɛn na ɛboaa no? Ɔkaa 1 Petro 5:7 ho asɛm: “Montow mo dadwen nyinaa ngu [Onyankopɔn] so, efisɛ odwen mo ho.” Yasmine kaa sɛ: “Mebɔɔ Yehowa mpae bere nyinaa, na otiee me mpaebɔ. Metee nka te sɛ nea adesoa kɛse bi afi me so. Ɛwom ara a, saa nsusuwii hunu no ba me tirim, nanso seesei de ɛba a, minim ɔkwan a mɛfa so adi ho dwuma.”\nAbabaa bi a ne din de Isabella ka sɛ: “Misusuw sɛ yetumi de mmɔtohɔ wo obi, efisɛ me papa nso wɔ saa suban no bi. Mitumi de nneɛma a ɛho hia paa to nkyɛn a menyɛ hwee. Ebia migye m’ahome anaa mehwɛ TV kɛkɛ. Ɛyɛ subammɔne paa, efisɛ etumi ma adwuma bobɔ obi so, na ɔnyɛ adwuma yiye.” Afotusɛm a ɛwɔ 2 Timoteo 2:15 no boaa no. Ɛka sɛ: “Yɛ nea wubetumi biara fa wo ho ma Onyankopɔn sɛ obi a ɔfata, odwumayɛni a ɛnsɛ sɛ ɔfɛre hwee ho.” Isabella kaa sɛ: Ná mempɛ sɛ mmɔtohɔ a meyɛ nti, Yehowa bɛka sɛ n’ani nnye m’adwuma ho.” Seesei wanya nkɔanim paa.\nKelsey nso yɛ ababaa, na ɔka sɛ: “Sɛ ɛsɛ sɛ meyɛ adwuma bi a, mitumi tena hɔ ara kosi sɛ bere no reyɛ apa ho no ansa na mayɛ. Ɛba saa a, misu, meda a menna, afei ɛto me adwinnwen. Ná ɛmmoa me koraa.” Asɛm a ɛwɔ Mmebusɛm 13:16 no boaa Kelsey. Ɛka sɛ: “Onitefo yɛ n’ade nimdeɛ mu, na ɔkwasea trɛw nkwaseasɛm mu.” Bere a Kelsey dwinnwen saa kyerɛwsɛm no ho no, ɛboaa no. Nea ɔkae ni: “Sɛ wo nsa ka adwuma bi a, nyansa wom sɛ woremmu no adewa, na mmom ɛsɛ sɛ wufi ase yɛ ho nhyehyɛe. Seesei mapɛ nhoma bi ato me pon so, na mede yɛ adwuma a esi m’ani so no ho nhyehyɛe. Wei aboa me paa. Ɛma meyɛ me nhyehyɛe yiye, enti sɛ mewɔ biribi yɛ a, mentwɛn nkosi sɛ bere no bɛso ansa.”\nWɔfrɛ ɔbaa bi Kirsten, na nea ɔkae ni: “Me kunu gyaw me hɔ, na ogyaw mmofra nketenkete nnan guu me so. Bible afotusɛm bɛn na ɛboaa no? Mmebusɛm 17:17 ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.” Kirsten hwehwɛɛ mmoa fii ne mfɛfo Kristofo hɔ. Dɛn na ohui? Ɔkaa sɛ: “Me nnamfo boaa me wɔ akwan pii so! Ná ebinom begyaw nnuan ne nhwiren wɔ me pon akyi. Mprɛnsa na afoforo boaa me ne me mma ma yetu fii yɛn fie kɔɔ baabi foforo. Onipa baako deɛ, ɔboaa me ma minyaa adwuma. Ná me nnamfo wɔ hɔ ma me bere nyinaa.”\nDelphine a yɛkaa ne ho asɛm no nso, na ankonamyɛ haw no. Ɔhweree nneɛma bebree. Ɛbaa saa no, sɛnea ɔtee nka ni: “Ná ayɛ te sɛ nea obiara ani agye wɔ abrabɔ mu, na me nko ara deɛ abrabɔ ayi me ama. Ná mayɛ ankonam paa.” Kyerɛwsɛm baako a ɛboaa no ne Dwom 68:6. Ɛhɔ ka sɛ: “Onyankopɔn ma ankonam nya ofie tena mu.” Delphine kyerɛɛ mu sɛ: “Ofie a kyerɛwsɛm no reka ho asɛm no, minim sɛ saa bere yi deɛ, ɛrentumi nyɛ ɔdan ankasa. Mmom no, mibehui sɛ, saa ofie no kyerɛ sɛ, Onyankopɔn ma yenya baabi a ahobammɔ wɔ, baabi a yebetumi anya nnamfo pa a wɔn nso dɔ Yehowa. Nanso na minim sɛ, sɛ metumi abɛn nnipa saa a, gye sɛ midi kan bɛn Yehowa. Enti Dwom 37:4 boaa me ma meyɛɛ saa. Ɛka sɛ: ‘Ma w’ani nka Yehowa ho, na ɔbɛma wo nea wo koma pɛ.’”\nDelphine wiee n’asɛm no sɛ: “Mibehui sɛ ɛsɛ sɛ mede me ho bata Yehowa ho kɛse. Ɔno ne adamfo a ɔsen biara. Afei wɔn a wɔdɔ Yehowa no nso, mehwɛɛ nneɛma a metumi ne wɔn abom ayɛ, ɛnna mekyerɛw too hɔ. Ná ɛbɛboa me ma matumi afa nnipa a wɔsom Yehowa no nnamfo. Misuae sɛ mɛhwehwɛ ade pa wɔ afoforo ho, na me ne wɔn adi nsɛm te sɛ nea minhu mfomso biara wɔ wɔn ho.”\nƐyɛ nokware, nnipa a wɔsom Onyankopɔn no, mfomso wɔ wɔn ho. Yehowa Adansefo nso hyia ɔhaw te sɛ nnipa nyinaa. Nanso Bible a wosua nti, bere biara a ɛho behia no wɔboa afoforo. Nyansa wom sɛ wobɛfa nnipa saa nnamfo. Nanso, sɛ ɔhaw bi bɛtena yɛn so na yɛrentumi nni ho dwuma saa bere yi ɛ? Ebia ɛyɛ yare koankorɔ anaasɛ yɛn dɔfo bi a wawu. Bible afotusɛm betumi aboa yɛn ma yɛagyina ano anaa?\nSɛ wode Bible afotusɛm yɛ adwuma a, ebetumi aboa wo ama woanya nnamfo a wɔbɛboa wo\nHunu nneɛma nnan bi a ɛtaa kɔfa adwennwene ba ne Bible mu afutuo a ebetumi aboa yɛn.\nƐboa Ma Yedi Ɔhaw Ho Dwuma


1. Mosebog 40 BPH - 1 Mose 40 ASCB\nYosef Kyerɛ Daeɛ Ase\n1Mmerɛ tiawa bi akyiri no, ɛbaa sɛ Misraimhene Farao nsãhyɛfoɔ panin ne ne burodotofoɔ panin fom no. 2Farao bo fuu ne nsãhyɛfoɔ panin no ne ne burodotofoɔ panin no yie. 3Enti, ɔde wɔn too afiase wɔ ɔwɛmfoɔ panin Potifar no fie, baabi korɔ no ara a wɔde Yosef kɔtoeɛ hɔ. 4Ɔwɛmfoɔ panin Potifar de wɔn hyɛɛ Yosef nsa sɛ, ɔnhwɛ na ɔnyɛ deɛ ɛhia wɔn nyinaa mma wɔn.\nWɔdaa afiase hɔ kyɛɛ kakraa no, 5nnipa baanu no nyinaa a na wɔyɛ ɔhene Farao burodotofoɔ panin ne nsãhyɛfoɔ panin a na wɔgu afiase hɔ no sosoo daeɛ anadwo korɔ no ara. Na saa daeɛ mmienu no mu biara wɔ ne nkyerɛaseɛ.\n6Adeɛ kyeeɛ a Yosef baa nneduafoɔ baanu no nkyɛn no, ɔhunuu sɛ wɔn nyinaa ayeyɛ mosomosoo. 7Enti, ɔbisaa Farao fie mpanimfoɔ nneduafoɔ a na wɔne no gu afiase hɔ no sɛ, “Adɛn enti na ɛnnɛ deɛ, mo werɛ aho mo ho sɛɛ?”\n8Nneduafoɔ no buaa Yosef sɛ, “Anadwo yi, yɛn baanu nyinaa sosoo daeɛ, nanso yɛnnya obiara wɔ ha nkyerɛ yɛn aseɛ.”\nYosef nso ka kyerɛɛ wɔn sɛ, “Ɛwom sɛ Onyankopɔn na ɔkyerɛ daeɛ ase deɛ, nanso monka mo daeɛ a mososoeɛ no nkyerɛ me.”\n9Enti, Farao nsãhyɛfoɔ panin no dii ɛkan kaa ne daeɛ a ɔsoeɛ no kyerɛɛ Yosef sɛ, “Me daeɛ mu no, mehunuu bobe dua. 10Na saa bobe dua no apan mman mmiɛnsa. Ɛguu nhyerɛnne, hyehyɛeɛ, nyiniiɛ, yɛɛ siaka bereeɛ. 11Na mekura ɔhene Farao nsã kuruwa. Metetee bobe aba no, kyikyi guu ɔhene Farao nsã kuruwa no mu, de maa no sɛ ɔnnom.”\n12Yosef ka kyerɛɛ nsãhyɛfoɔ panin deduani no sɛ, “Wo daeɛ no ase nie: mman mmiɛnsa a wohunuiɛ no kyerɛ nnansa. 13Nnansa ntam no, Farao bɛyi wo, ama woakɔdi wo dibea sɛ ɔhene nsãhyɛfoɔ panin. Na wode Farao kuruwa bɛhyɛ ne nsa sɛdeɛ na woyɛ no kane no. 14Na sɛ ɛsi wo yie a, kae me. Mesrɛ wo, ɛyɛ a, ka me ho asɛm kyerɛ ɔhene Farao, na ɔmma wɔmmɛyi me mfiri afiase ha. 15Ɛfiri sɛ, nokorɛ ni, manyɛ bɔne biara na wɔkyeree me firii me manfoɔ Hebrifoɔ asase so de mebaa ha. Na ɛha nso mpo a meda yi, manyɛ afɔdisɛm biara a ɛsɛ sɛ wɔgyina so de me to afiase.”\n16Ɛberɛ a burodotofoɔ panin deduani no hunuu sɛ Yosef akyerɛ nsãhyɛfoɔ panin no daeɛ no ase, ama atɔ asom no, ɔka kyerɛɛ Yosef sɛ, “Me nso, mesoo daeɛ bi. Me daeɛ no mu, na mesoso nkɛntɛn mmiɛnsa a burodo gugu mu. 17Kɛntɛn a ɛsi ɛsoro pɛɛ no, na nnuane ahodoɔ a wɔato a mede rekɔma Farao gu mu a na nnomaa sisi aduane no so wɔ mʼatifi, redi.”\n18Yosef ka kyerɛɛ no sɛ, “Wo daeɛ a wosoeɛ no asekyerɛ ni. Nkɛntɛn mmiɛnsa no gyina hɔ ma nnansa. 19Nnansa ntam no, Farao bɛma wɔabɛyi wo afiri afiase ha, atwa wo ti, de wo kuntunsini no akɔsɛn dua so, ama nnomaa asosɔ wo ɛnam.”\n20Ne nnansa so no, na Farao redi nʼawoda. Enti, ɔtoo ɛpono kɛseɛ bi maa ne mpanimfoɔ ne ne fiefoɔ nyinaa. Ɔsoma ma wɔkɔyii ne burodotofoɔ panin ne ne nsãhyɛfoɔ panin nneduafoɔ no firii afiase hɔ baa nʼanim. 21Ɔhene Farao sane de ne nsãhyɛfoɔ panin no sii ne siberɛ, ma ɔhyɛɛ ɔhene Farao nsã. 22Nanso, ne burodotofoɔ panin no deɛ, Farao ma wɔkɔsɛn no sɛdeɛ Yosef kyerɛɛ ne daeɛ no ase kyerɛɛ no no pɛpɛɛpɛ.\n23Nsãhyɛfoɔ panin no nso werɛ firii Yosef a wankae no koraa.\nASCB : 1 Mose 40